Negeri Sembilan De Catalonia

Baru-baru ini, Wilayah Catalan di Sepanyol sudah mahu bebas dari Raja Sepanyol. Sebenarnya, Negeri Sembilan sudah lama memerdekakan diri dari Johor.

Dikisahkan ada ketikanya kerajaan Johor Lama yang berpusat di Kota Tinggi sedang dalam keadaan kucar-kacir dan lemah. Bagi mengawal kekalutan pentadbiran dan bagi mengawal perbelanjaan, Johor Lama ketika itu dilihat tidak mampu mentadbir sekalian wilayah naungannya yang asalnya melata sehingga ke Kelang.

Negeri Sembilan ketika itu masih belum bergelar seumpamanya, malah berpisah kepada banyak luak-luak yang digelar Luak Tanah Mengandung iaitu Luak Inas, Luak Jempol, Luak Gunung Pasir, Luak Terachi dan Luak Ulu Muar bagi menjalankan pentadbiran sendiri, diketuai oleh Penghulu Luak.

Ada perbilangan yang menyatakan; “Beraja ke Johor, bertali ke Siak dan bertuan ke Minangkabau.”

Ia membawa maksud yang luas. Sekalipun bersetia kepada raja di Johor Lama, ada ramai di kalangan waris-waris luak yang berkelana dari Siak, membawa kitab-kitab dan ilmu-ilmu baru terutama dalam Islam terus dari Siak, dan kehadiran waris-waris Minangkabau membawa aturan Adat Perpatih sebagai asas pentadbiran autonomi khusus untuk setiap Luak Tanah Mengandung ini.

Sememangnya, berita merancang pemisahan dari Johor ini bukanlah cerita baru, malah sebenarnya sudah lama disepakati oleh setiap luak ini yang berpendapat sudah mampu mentadbir sendiri selain lebih berminat bersepakat sesama mereka membentuk kerajaan sendiri yang merdeka dari Johor.

Laluan perdagangan antara Kota Tinggi dan Luak tanah Mengandung ini yang jauh dan merbahaya mengundang risiko logistik yang mampu menjejaskan aktiviti ekonomi penduduk Luak Tanah Mengandung yang selama di di bawah Johor, beraja dan membayar ufti pula terus kepada istana di Kota Tinggi.

Ini antara sebab-sebab mengapa banyak negeri naungan Johor mahu membebaskan diri daripada kerajaan Johor. Namun kesetiaan kepada raja, juga kerana Penghulu Luak masih bersetia kepada Johor, ia cerita kekal di dalam luak masing-masing, tetapi api pembebasan tidak pernah padam.

Akhirnya, pucuk dicita ulam mendatang. Desas desus luak-luak ini mahu bebas dari Johor Lama sampai ke pengetahuan raja. Mengelak untuk tidak mahu pula menghadap risiko penentangan bersenjata dari luar Johor dalam masa yang sama terpaksa mematahkan usaha pemberontakan dalam kerajaan sendiri, baginda akhirnya memperkenankan hasrat setiap luak ini.

Diceritakan kedapatan masanya Bendahara Abdul Jalil, atau Sultan Abdul Jalil VI, pemerintah Johor Lama kepada sekalian ketua-ketua adat daerah dan wilayah-wilayah Luak Tanah Mengandung untuk menghadap ke istana baginda di Kota Tinggi bagi menyampaikan mohor kuasa pentadbiran sendiri di wilayah dan luak masing-masing itu.

Maka berbondong-bondonglah sekalian ketua-ketua adat ini untuk suatu tempoh masing-masing yang dirasakan sesuai bersampan dari wilayah masing-masing melalui Gemas menghala ke Segamat, naik ke Sungai Muar, masuk ke Johor dan terus ke pusat pentadbiran kerajaan Johor Lama untuk mendapatkan mohor kuasa, bagi mengesahkan setiap ketua adat ini berhak mentadbir sendiri tanpa perlu campurtangan dari Johor lagi.

Akhirnya, selepas mendapat perkenan dan dipersetujui Penghulu Luak Tanah Mengandung, mereka dilepas bebas dari Johor. Bagaimanapun, Kelang kemudiannya diserahkan kepada Selangor, sebahagian dari Jelai diserahkan kepada Pahang, Naning diambil Melaka ketika pentadbiran Inggeris, malah Segamat kekal di dalam Johor.

Namun penting sekali, Luak Tanah Mengandung telah bebas. Hanya empat luak lagi ke arah membentuk satu negeri bernama Negeri Sembilan.

Jelas, orang Melayu bukan asing mana dengan sentimen pemisahan wilayah atau negeri. Cumanya diharapkan ia dapatlah dijadikan sempadan dan tidak berulang lagi.

Diharapkan ketajaman pemikiran dan rasional pertimbangan Raja-Raja Melayu kekal menjadi sebahagian kebijaksanaan mereka yang bersemayam di atas singgahsana masing-masing, malah diperturunkan juga segala isi pelajaran dan pengajaran ini sebagai garis sempadan demi mengelakkan perpecahan yang membinasakan di masa hadapan.

RUJUKAN;

1. Luak Tanah Mengandung tulisan Tan Sri A Samad Idris, Norhalim Ibrahim, Haji Muhammad Tainu , Dharmala N.S terbitan Jawatankuasa Penyelidikan Budaya, Negeri Sembilan

2. Olahan dari catatan lisan temubual; Hj Muhamad Salleh Bin Yassin, Ahli Lembaga Penasihat Muzium Negeri merangkap Pengerusi Dewan Keadilan Adat Perpatih, Negeri Sembilan.


Masih Relevankah Nasionalisme Melayu?

Saya merasa kurang senang dengan kenyataan seorang politikus yang menyifatkan nasionalisme Melayu seperti sebuah kapal yang mahu karam. Walaupun beliau tidak mengulas lebih berkenaan soal itu, ia masih menyakitkan hati kerana sentimen sebegini melihat Melayu dari pandangan yang sempit. Padahal atas semangat itu juga, Melayu bangkit dan muncul antara tamadun terhebat pada zamannya. Dalam lipatan sejarah, terlalu banyak cerita kehebatan bangsa Melayu sehingga mengagumkan kawan dan menggerunkan pihak lawan. Persoalannya di sini, benarkah sentimen nasionalisme Melayu ini patut diketepikan begitu saja?

Dalam Islam, tidak menjadi kesalahan untuk kita mengasihi dan membantu bangsa kita selagi mana ia tidak melakukan sebarang bentuk penindasan dan kezaliman ke atas orang lain. Ini berdasarkan hadis yang diriwayatkan oleh Wathilah bin al-Asqa’, “Ya Rasulullah! Apakah kecintaan kami kepada kaum itu dikatakan asabiyah?” Baginda menjawab, “Tidak, sebaliknya asabiyah itu ialah membantu kaummu melakukan kezaliman.” (Riwayat Abu Daud, hadis bertaraf Hasan).

Ada yang mengaitkan sentimen nasionalisme Melayu ini dengan sentimen asabiyah. Ini satu persepsi yang harus diperbetulkan. Pertama, nasionalisme Melayu sama sekali tidak mengetepikan langsung perjuangan agama Islam. Bahkan atas semangat itu juga, agama sentiasa menjadi agenda utama para pejuang dan kepimpinan terdahulu dari era penjajahan sehinggalah ke era kemerdekaan dan kemajuan negara hari ini. Bahkan, jika tidak kerana nasionalisme Melayu itu sendiri, bagaimana fasal Perlembagaan kita menyebut tentang jelas hak-hak bumiputra terutama bangsa Melayu dan agama Islam boleh wujud? Lupakah kita bahawasanya jika tidak kerana kebijaksanaan para pemerintah Melayu, Islam berkembang pesat di Kepulauan Melayu sehingga ke tahap tertinggi, sangat tinggi sehingga wujud bukti bertulis tentang debat antara kelompok Ahli Sunnah Waljamaah dengan kelompok Muktazilah tentang isu akidah? Walaupun perdebatan tersebut tidaklah seserius perdebatan di sebelah Baghdad (ibu kota Kerajaan Bani Abbasiyah) termasuk Al-Quran itu makhluk sehingga menyebabkan ramai ulama syahid, itu saja sudah jadi bukti betapa ia seharusnya tidak dipandang enteng.

Kedua, nasionalisme Melayu sama sekali tidak pernah melupakan budaya Melayu yang cuba dipinggirkan sesetengah kelompok pada hari ini. Bahkan, mereka berusaha memelihara dan memulihara budaya ini agar ia terus dikenali oleh generasi terkemudian. Selagi mana budaya Melayu itu tidak bertentangan dengan agama, selagi itu ia akan terus dipertahankan. Namun pada hari ini, ramai benar yang merasa betah dikaitkan dengan Melayu kerana menganggap budaya kita kolot dan ketinggalan zaman. Tidak ramai tahu, pada saat budaya asing menjadi dukungan mereka hari ini, bangsa tersebut masih lagi terkapai-kapai mencari identiti dan budaya mereka sendiri. Sedangkan pada masa sama, Melayu sudah dikenali seantero dunia sehingga budayanya banyak dicatatkan dalam pelbagai catatan-catatan asing sama ada dari China, India, Rom atau Yunani. Jika tidak, mengapa Ptolemy, seorang cendekiawan Yunani boleh memanggil Semenanjung Tanah Melayu sebagai Golden Khersonese dalam catatannya?

Ketiga, nasionalisme Melayu mengangkat unsur keadilan dan kebebasan serta sama sekali tidak menganaktirikan bangsa lain. Bahkan hakikatnya, toleransi yang ditunjukkan membantu bangsa-bangsa lain membina kehidupan baru yang lebih baik daripada negara asal mereka. Terlalu banyak catatan silam yang menunjukkan keperibadian pemerintah-pemerintah Melayu kepada rakyat mereka terutama bangsa asing. Mereka bukan saja dilayan yang baik malah diberi peluang membina kekayaan melimpah-ruah pada saat kegemilangan empayar-empayar tersebut. Langsung tidak ada rungutan daripada orang tempatan berkenaan soal ini. Tetapi pada hari ini, saat orang Melayu mahu bangkit dan berusaha mendapatkan peluang ekonomi untuk membantu bangsa kembali maju, ada pula yang mengomel dan menganggap cubaan sebegini bersifat perkauman. Hakikatnya, jika dibandingkan kek ekonomi bangsa-bangsa lain di negara ini, kita masih lagi ketinggalan di belakang. Kerana kelemahan kita dalam soal ini, kuasa politik orang Melayu dianggap tiada taring.

Keempat, nasionalisme Melayu sama sekali langsung tidak meminggirkan hukum-hakam agama dan pejuang agama. Sejak dari dulu lagi, nasionalisme Melayu menjadikan agama sebagai teras kepada pemerintahan kerajaan atau perjuangan dalam menuntut hak. Tak percaya, lihatlah kepada Hukum Kanun Melaka dan Undang-Undang Laut Melaka yang menjadikan agama Islam sebagai teras kepada perundangannya. Sementara para ulama dan agamawan memainkan peranan penting sama ada dalam soal pemerintahan atau semasa berjuang melawan penjajahan. Nama-nama ini anda pasti akan kenal. Bagi yang mempelajari sejarah Kesultanan Acheh, anda pasti mengenali Hamzah Fansuri, Abdul Rauf Singkel dan Nuruddin al-Raniri. Bagi para ulama dan agamawan yang berjuang melawan penjajahan sehingga ke era kemerdekaan, nama-nama seperti Haji Abdul Rahman Limbong, Tok Janggut, Tokku Paloh dan Sheikh Abdullah Fahim pasti sinonim dengan zaman tersebut. Nasionalisme Melayu menjunjung prinsip syarak dan menjadikan para ulama sebagai rujukan mereka. Jika ada yang nak menyalahkan nasionalisme Melayu dengan peminggiran hukum-hakam agama dan pejuang agama, maka yang patut dipersalahkan ialah sesetengah tokoh yang memimpin sama ada dahulu atau sekarang, bukan nasionalisme Melayu itu sendiri. Pemimpin-pemimpin ini bukan saja bersikap biadap dengan para pejuang agama, bahkan mereka juga tanpa segan-silu menolak perjuangan memartabatkan agama dan tidak menonjolkan sama sekali akhlak Islamiyyah seperti yang dituntut dalam agama. Bahkan sesetengah pemimpin ini juga dengan berani mendukung prinsip-prinsip bertentangan dengan agama seperti fahaman pluralisme dan perjuangan lesbian, gay dan transeksual (LGBT) atas alasan hak kesamarataan dan asasi manusia.

Nasionalisme Melayu sentiasa mengangkat prinsip permuafakatan dan kerjasama antara satu sama lain. Ini kerana tanpa kerjasama dan perpaduan, apa saja yang dikerjakan akan musnah dalam sekelip mata. Menurut Ibnu Khaldun, permuafakatan sebegini (asabiyah Islamiyah) menyebabkan sesebuah bangsa atau negara menjadi kuat. Tanpa kekuatan ini, agak sukar bagi perlaksanaan syariat agama dilakukan. Ini disokong berdasarkan satu hadis yang dinukil Ibnu Khaldun dalam kitabnya, Al-Muqaddimah, “Allah tidak mengutus seorang nabi melainkan ia berada dalam lingkungan kekuatan bangsanya.” Namun dalam dunia hari ini, bila mana bangsa ini cuba bersatu atas dasar bangsa dan agama, ramai menentang kerana bimbangkan kesan kepada perpaduan di negara ini. Hakikat yang cuba disembunyikan kelompok berfahaman sempit ini ialah mereka bimbang status quo sedia ada terjejas jika Melayu mengetepikan perbezaan politik untuk kembali bersatu. Pada mereka, penyatuan Melayu sebagai satu bangsa bersamaan pengakhiran monopoli dan status quo mereka.

Ada yang masih berhujah bahawasanya nasionalisme Melayu bersamaan dengan asabiyah. Baik, jika begitu, ada tak unsur taksub di dalamnya? Sebab selepas disemak, langsung tidak ada sama sekali unsur ketaksuban menjadi elemen utama asabiyah. Bahkan, para pemerintah dan pejuang terdahulu menolak sama sekali unsur ketaksuban ini. Mereka berpegang kepada beberapa dalil seperti hadis yang diriwayatkan oleh Ahmad, “Sesungguhnya Allah telah menghilangkan dari kalian fanatisme jahiliyah serta mengagungkan nenek moyang. Manusia itu berasal dari Adam dan Adam itu berasal dari tanah. Tidak ada keutamaan seorang Arab atas seorang ‘ajam (bukan Arab) selain dengan ketakwaannya.” Dalam satu hadis lain daripada Abu Hurairah r.a, Nabi s.a.w bersabda, “Sesiapa keluar daripada ketaatan (terhadap pemerintah) dan memisahkan diri daripada al-jama‘ah(kesepakatan kaum muslimin) lalu dia mati, maka dia mati jahiliyyah. Sesiapa yang berperang di bawah bendera kebutaan dan menyeru kepada asabiyyah atau marah kerana asabiyyah maka kematiannya adalah jahiliyyah” (Riwayat Muslim, An-Nasai dan Ibnu Majah). Makanya, masihkah kalian menyangka perjuangan menjunjung maruah bangsa dan agama itu sebagai sampah seperti mana yang diperkatakan sang politikus itu? Hanya kalian saja yang tahu jawapannya.

Sumber:


Pengklonan Dinosaur Akhirnya Boleh Jadi Realiti?

Setiap kali mendengar idea pengklonan haiwan yang telah pupus terutama dinosaur, imej Dr Ian Malcolm (Jeff Goldblum) muncul dalam kepala penulis. Dalam filem Jurassic Park dan Jurassic World: Fallen Kingdom, Malcolm antara orang pertama menolak idea sebegini dan menyifatkan sesiapa yang melakukannya cuba mencabar kekuasaan Tuhan. Malah, beliau turut menegaskan kesilapan ini bakal menyumbang kepada kepupusan manusia di atas muka bumi ini.

Begitupun, masih ada yang menyifatkan idea sebegini sebagai satu idea yang hebat. Baru-baru ini, pengasas bersama Neuralink, Max Hodak mengeluarkan ciapan di Twitter bahawa idea Jurassic Park dalam filem tersebut sebagai tidak mustahil. Neuralink sememangnya dikenali dengan idea radikal seperti meletakkan cip pada otak babi dan monyet. Tetapi tidak diketahui sama ada mereka berminat merealisasikan idea pengklonan haiwan.

Sekiranya ciapan Hodak merujuk kepada komuniti saintifik yang terlibat dalam usaha ini, maka prospeknya ada walaupun ia bakal berdepan halangan sukar. Bukan satu rahsia beberapa spesis haiwan telah diklon oleh saintis seperti kambing biri-biri (Dolly), serigala, anjing dan kucing. Malah, saintis di Amerika Syarikat berjaya mengklonkan spesis feret berkaki hitam yang dikelaskan sebagai spesis haiwan yang dian>cam kepupusan.

Tetapi untuk mengklonkan haiwan yang telah pupus ialah satu cabaran yang berbeza. Misalnya, untuk pengklonan dinosaur, para saintis memerlukan DNA dinosaur yang tulen tetapi ia sukar untuk diperoleh. Menurut Dr Susie Maidment dari Muzium Alam Semulajadi AS, walaupun sesetengah bahan boleh didapati pada lalat dan nyamuk yang dilindungi oleh ambar, ia hanya melindungi kulit dan bukan tisu lembut serangga-serangga itu.

Satu cara untuk menghasilkannya semula ialah pembiakan dan kejuruteraan genetik. Dalam filem Jurassic Park, saintis-saintis InGen menggunakan DNA katak sebagai medium pengklonan dinosaur. Begitupun, menurut Dr Maidment, itu dianggap mustahil kerana untuk menjayakan apa yang dinyatakan dalam filem berkenaan memerlukan set genom haiwan yang lengkap. Tanpa set genom yang lengkap, ia amat sukar untuk menghasilkan haiwan yang sempurna fizikalnya.

Tetapi jika ada saintis yang mempunyai set genom haiwan yang lengkap, maka sebarang kelompangan fragmen perlu diisi dengan haiwan yang hampir sama dari segi biologinya. Bagi dinosaur misalnya, lompang fragmen DNA mereka boleh diisi sama ada dengan DNA burung atau DNA buaya. Dua DNA haiwan ini sesuai untuk pengklonan dinosaur kerana burung sememangnya dinosaur dan buaya pula berkongsi moyang sama dengan dinosaur.

Ketika ini, usaha pengklonan mamot giat dijalankan dengan harapan ia dapat mengembalikan semula moyang gajah yang telah pupus itu. Bagaimanapun, dengan kos yang dilaburkan dikatakan mencecah jutaan dolar, Profesor David Ehrenfeld dari Universiti Rutgers di New Brunswick, New Jersey merasakan lebih baik ia disalurkan kepada projek pemuliharaan ekosistem alam. Tambahnya, kerja sebegini bersifat sia-sia dan langsung tidak membantu usaha memulihara alam sekitar.

RUJUKAN:

Smith, A. (2021). ‘WE COULD PROBABLY BUILD JURASSIC PARK,’ SAYS CO-FOUNDER OF ELON MUSK’S NEURALINK. The Independent.


Autisme Dan Rujukan Filem

Setiap 3 December, merupakan Hari OKU sedunia.

Maka selamat datang aku ucapkan kepada anakku Muhammad Iman ke dunia Autism.

Baru di sahkan oleh doktor pakar yang anak aku seorang OKU.

Syukur dengan ujian ini sebab masih banyak nikmat hidup yang lain boleh digunakan sebagai bahan tambahan untuk mensyukuri ujian ini.

Bagi mereka yang belum tahu, Autisme ni adalah sejenis kecacatan neurologi, iaitu pada luaran si anak nampak sihat, tapi cara mereka berfikir dan berkomunikasi atau memahami dunia adalah sangat berbeza.

Sebab tu waktu korang jalan-jalan dan tiba tiba ada nampak budak mengamuk dengan sangat kuat walaupun ibu bapa dah pujuk tapi masih mengamuk, jangan cepat korang viral di facebook konon si ibu bapa tak reti jaga anak, lepas tu tulis jika anak aku, sekali jeling dah senyap. Perghhh, bongkaknya.

Jangan berlagak dengan kejahilan diri, sebab Allah belum uji korang dapat anak Autisme lagi.

Si anak Autisme ni selain suka mengamuk, mereka juga suka menggigit, sangat aktif, tidak kenal takut atau bahaya dan suka bermain hingga ke subuh. Memang penat sangat ibu bapa bila ditakdirkan mendapat anak Autisme ini. Tapi anggaplah ini sebagai senaman jasmani dan rohani, bila penat itu tanda nak sihat-Woha!

Anak Autism juga tak bercakap atau sangat lambat dapat bercakap, tak suka dipeluk, dan jika mampu bercakap, tak mampu menjawab soalan dengan betul. Cara mereka faham dunia tak sama macam kita yang normal.

Jika rujuk filem Jibam, begitulah susahnya ibu bapa nak jaga anak yang unik ini. Juga filem Redha, yang mana perasaan sayang Razlan terhadap anaknya semakin lama bertukar benci apabila mendapat tahu anaknya menghidap penyakit autisme. Juga filem Jet Li tak berkungfu, Ocean Heaven, kisah seorang bapa yang ada penyakit kanser dan cuba ajar anak autism berdikari sebelum beliau mati. Anaknya diajar naik bas dan pergi kerja sapu sampah, tapi sangat susah nak didik jika tak kena dengan cara.

Dalam filem Unleashed (also known as Danny the Dog) juga lakonan Jet Li sebagai budak Autism, telah disalah didik oleh penjahat dan beliau menjadi pakar membunuh yang sangat dahsyat hinggalah Jet li bertemu bapa angkat Morgan Freeman seorang buta yang mengajar Jet Li kembali menjadi manusia.

Boleh juga rujuk Filem Rain Man lakonan Tom Cruise yang bersusah payah hidup bersama abangnya seorang Autism.

Begitulah sedikit gambaran suka duka kehidupan ibu bapa sewaktu dapat anak Autisme. Selalu jika bersembang dengan ibu bapa yang ada anak autisme, mereka sedang menunggu-nunggu si anak dapat memanggil mereka “ibu” buat pertama kali sebab anak autism lambat mengenal ibu bapa sendiri. Sedih kan?

Anak saya Alhamdulillah, sudah memanggil nama ibu bapanya sewaktu berumur 4 tahun, namun sekarang masih tidak mampu membuat ayat, dan menjawab dengan jawapan yang salah. Pelan pelan kayuh.

Korang mungkin ada pernah baca kisah bapa yang tak faham anak ada autism lalu hilang sabar dan pukul si anak, anak tak faham kenapa dia dipukul, si anak menangis dengan matanya bersinar tidak mengerti, kenapa saya dipukul dan dimarah? Melihat mata ini, sibapa insaf, lalu bila berjumpa doctor dan disahkan anak ada autisme, sibapa rasa sangat bersalah memukul si anak lalu berhenti kerja dan bagi masa pada anak sepenuhnya untuk memahami dunia si anak.

Selang beberapa tahun, anak yang tak tahu bercakap, sewaktu masuk tidur, dalam kepenatan si bapa berkata; “Nanti jumpa Tuhan, bawalah ayah masuk syurga” tiba tiba anak menjawab: “Boleh ayah” terus si ayah menangis.

Alamak, kenapa mata masuk habuk pulak ni.

Pada masa kini, autisme boleh dirawat tetapi tidak dapat dipulihkan. Diagnosis dan latihan awal amat penting bagi perkembangan masa hadapan kanak-kanak autism agar mereka boleh hidup berdikari, maka bantulah bagi sokongan moral dan lain lain bantuan kepada ibu bapa yang ditakdirkan Allah mendapat anak autisme ini.

Sungguh, Tuhan menduga mereka, dan Tuhan juga akan menduga kita, setiap orang akan mendapat potongan kek masing masing, semua ini adalah ujian hidup di pentas dunia. Dan Syurga dihias indah berdasarkan keimanan, kesabaran, keredhaan, dan kesyukuran kita.

Nikmat terbesar selepas mati adalah bila kita dapat masuk syurga bersama-sama satu keluarga. Semoga kita semua mendapat nikmat ini.

kepada Iman anak ku, ayah tanya soalan, banyak yang kamu diamkan, mata nak jawab tapi lidahmu kelu, ayah cadang, simpan sahaja semua jawapan soalan ayah nanti di syurga sebab kat sana kita borak panjang panjang. InsyaAllah.

Woha!


Setepat Mana Sejarah Dalam Filem 1917

Dunia Hollywood telah banyak memfilemkan situasi-situasi genting tetapi jarang disebut antara 1914 hingga 1918. Lambakan kreativiti P3r4ng Dunia Pertama boleh dikatakan bersepah dengan filem-filem agung.

Walaupun tidak banyak seperti P3r4ng Dunia Kedua, War Horse berdiri teguh sebagai antara filem yang seronok ditonton.

Tetapi pada 25 Disember 2019, Sam Mendes telah mengarahkan filem 1917 dengan slogan begitu menarik perhatian: “Masa Ialah Musuh”.

Filem 1917 ditenun dengan sudut-sudut fiksyen berdasarkan latar belakang benar yang diriwayatkan datuk pengarah iaitu Alfred Mendes (1897-1991). Dalam filem ini, Jerman telah membuat pengunduran strategik untuk memastikan angkatan British terciduk.

Jerman juga telah memotong talian telefon. Menyedari realiti ini, Jeneral Erinmore (Colin Firth) mengutuskan William Schofield (George MacKay) dan Thomas Blake (Dean-Charles Chapman) untuk menyampaikan mesej kepada Colonel Mackenzie (Benedict Cumberbatch).

Jauh dari pengkalan sementara British, Mackenzie sedang bersiap siaga untuk melancarkan s3r4ngan dengan 1,600 orang (yang sebenarnya sedang masuk ke rahang Jerman).

Dan filem tersebut memaparkan Blake dan Schofield dalam perjuangan menentang masa dan barisan kukuh Jerman. Tanpa elemen klise romantik tidak bertempat, 1917 berjaya mendapat penarafan 89% dalam Rotten Tomatoes. Namun sejauh manakah kebenaran di sebalik filem ini?

Sam Mendes menggunakan Unternehmen Alberich (Inggeris: Operation Alberich) sebagai latar utama filem. Operasi ini Dinamakan sempena Alberich iaitu ketua kerdil Nibelungen dalam opera Der Ring des Nibelungen, Jerman seolah-olah cuba untuk menggambarkan British yang kerdil dibawah bimbingan Fil Marsyal Douglas Haig atau lebih dikenali sebagai “Tukang S3mbelih”.

Ada sebab kenapa Haig dinamakan sedemikian. Percaturan Haig meletakkan ribuan anak British di ambang m4ut. Menurut Jeneral Thomas Rees, Jerman dalam kehairanan melihat angkatan British hanya berjalan kaki dengan begitu terbuka ke arah mereka.  Seperti mesin pemotong rumput, Jerman menyerang British yang seolah-olah berarak ke barzakh.

Pada 1 Julai 1916, Pertempvran Somme bermula dengan 60,000 anak British terk0rban. Itu hari pertama. Lima bulan kemudian, angka k0rban meningkat ke 500,000 sebelum Haig akhirnya menamatkan s3r4ngan dengan kejayaan melakukan serangan balas.

Menurut Perdana Menteri British ketika itu, David George, Haig telah mengarah banyak pertempvran teruk dalam pep3r4ngan – tetapi hanya menyertai dua sahaja secara fizikal.

Haig takkan mengakui salah. Dan apabila Blake dalam filem melihat kedatangan Erinmore, beliau mengatakan, “mesti ada benda besar bila jeneral sendiri datang.”

Petikan tersebut merujuk kepada Haig yang tidak akan muncul secara fizikal. Ramai komander hanya melihat dan membidakkan catur dari jauh sahaja, terlalu jauh daripada lumpur dan d4rah.

Malah komander-komander British juga terbukti bersenang-lenang dalam rumah Perancis (chauteau) yang sangat selesa (Brown, 2014).

Tetapi apabila Erinmore memberitahu Blake bahawa “kegagalan kamu akan menyebabkan pemb4ntaian beramai-ramai”, ia bercanggah dengan sejarah. Melihat angka kem4tian di Pertempvran Somme, kerugian 1,600 bagaikan sebatang mancis dalam kotak yang penuh saja.

Dan 1917 juga menunjukkan bagaimana anggota-anggota British yang teruk dalam trauma. Ketepikan keadaan m4yat yang gugur, trauma ialah sentuhan 1917 yang menarik. Pucuk kepimpinan dibawah Douglas Haig sebenarnya terpana melihat anak-anak British yang bagaikan “jadi perempuan” akibat mental yang runtuh walaupun tiada seinci luka pun.

Pada zaman itu, trauma ialah petanda kelemahan. Dan mereka dipaksa kembali ke medan utama tanpa sebarang diagnosis (Alexander, 2010). Perkara ini hanya ditunjuk separuh. 1917 mengakui ada trauma. Tetapi tiada anak muda digegaskan semula, satu perkara yang boleh dimaafkan walaupun ia bukanlah satu kesalahan pun.

Untuk merencahkan kepelbagaian, Sam Mendes membawa pelakon-pelakon Afrika dan India untuk menyertai perfileman. Dari satu sudut ia menunjukkan politik imperialisme British yang menaungi Afrika dan menjajah India.

Tetapi hakikatnya, British tiada anggota kulit gelap di medan. Dan Rejimen Devonshire tidak pernah mengambil anggota-anggota dari India. Golongan British Sikh mempunyai rejimen kecil di India sahaja. Bukan di medan Eropah, seperti yang digambarkan 1917. Sekali lagi perkara ini boleh dimaafkan.

Tetapi walau dangkal mana pun taktik Haig, British tidak pernah memberikan lampu hijau kepada sebarang s3r4ngan tanpa artil3ri. Mackenzie tidak langsung mempunyai artil3ri, hanya anggota biasa sahaja.

Secara amnya, 1917 ialah satu filem yang sangat baik. Ia tidak seharusnya dihvkum kerana tidak begitu tepat. Filem fiksyen bukanlah satu dokumentari dan tidak sama sekali boleh dibuat rujukan.

RUJUKAN:

Alexander, C. (2010, September). World W4r I: 100 Years Later. Smithsonian Mag. Retrieved from (Ditapiskan).

Brown, J. (2014, July 6). A History of the First World War in 100 Moments: A big day at the enchanted chateau. The Independent. Retrieved from https://www.independent.co.uk/news/world/world-history/history-of-the-first-world-war-in-100-moments/a-history-of-the-first-world-war-in-100-moments-a-big-day-at-the-enchanted-chateau-9587193.html


Mamluk: Tentera Hamba Menjadi Raja

Mamluk (Mamalik, Mamlouk, Mameluke, Mameluck) merupakan tentera Muslim yang diangkat dari kaum hamba (Bahasa Arab : Mamluk مملوك = Hamba). Mereka terkenal sebagai pasukan kalvari kuda terulung, dan berjaya membina Kesultanan Mamluk (1250-1517) yang berkuasa di Mesir.

Mamluk terkenal kerana kejayaan mereka dalam Kempen Tentera Salahuddin Al – Ayyubi ketika Perang Salib, dan kemenangan mereka melawan Mongol, yang membuat langkah pengembangan Mongol ” terhenti ” di Timur Tengah. Mamluk merupakan tentera yang mempunyai sejarah yang amat panjang. Mereka wujud di dunia ketenteraan dan politik Islam selama lebih kurang 1000 tahun, sejak abad ke – 9 hingga abad ke- 19 Masehi.

Sejarah Mamluk

Sejarah awal Mamluk bermula sejak Khalifah Bani Abbasiyah, Al – Ma’mun (813-833), membawa hamba-hamba bukan beragama islam yang kebanyakannya dari wilayah Turki, dan menjadikannya tentera serta pengawal peribadi. Mereka biasa disebut dengan nama Ghilman (di kemudian hari dikenal sebagai Ghulam. Namun kehadiran mereka ditentang rakyat dan para Ulama, yang berpendapat bahawa perhambaan dan memaksakan agama Islam untuk kepentingan tentera, adalah dilarang dalam hukum Syariat. Pertentangan ini kemudian berujung pada rusuhan Baghdad di tahun 834, yg memaksa Khalifah Al – Mu’tashim (833-842) memindahkan ibu negara Kekhalifahan ke Samarra, Iraq (kemudian berpindah kembali lagi ke Baghdad di tahun 842 oleh Khalifah Al – Mu’tamid (870 -892).

Mamluk kemudian menjadi kekuatan politik yg sangat berpengaruh dan menjadi pengendali pemerintahan yg sebenarnya. Sedangkan Khalifah, hanya sebagai simbol, boneka bagi para Mamluk. Hal ini menjadi faktor utama melemahkan ketuanan Kekhalifahan Abbasiyah di dunia Islam (di samping juga kerana munculnya dinasti-dinasti kecil yang merdeka).

Setelah pengaruh Abbasiyah lemah di abad ke-10, Mamluk menjadi tentera yang digunakan oleh para Sultan dan Amir tempatan. Kekhalifahan Syiah Fatimiyah di Mesir adalah pengguna Mamluk yang terbesar. Mesir menjadi semacam pusat pengambilan dan pelatihan Mamluk. Seperti di masa dahulu (Abbasiyah), Mamluk juga menjadi kekuatan politik yang sangat berpengaruh di Mesir. Namun, kali ini pengaruh mereka mampu ditahan oleh para Amir keturunan Arab.

Semasa pemerintahan Salahudin Al-Ayyubi/Saladin (1171-1193), Sultan Ayyubiyah, kekuatan Mamluk bertambah besar, sehingga mengisytiharkan pemerintahan Kesultanan Mamluk di Mesir pada tahun 1250.

Kesultanan Mamluk

Sultan Ayyubiyah, Ash – Shalih Ayyub (1240-1249), mendirikan sebuah pasukan Mamluk yang terdiri dari 800-1000 kalveri dan diberi nama Bahri (Bahasa Arab = laut, sungai), kerana pengkalan tentera terletak di Rawdah, sebuah pulau di sungai Nil.

Di tahun 1250, para Mamluk berjaya menggulingkan penguasa Ayyubiyah di Mesir, dan mengisytiharkan penubuhan Kesultanan Mamluk. Namun, pergolakan politik terus berlaku di masa itu. Mamluk Bahri sendiri pergi ke Syam dan menunjukan taat setia kepada Amir Ayyubiyah di Syria pada tahun 1254.

Dalam masa sembilan tahun selepas itu (1250-1259), Mesir mengalami ketidakstabilan politik. Hingga akhirnya seorang Mamluk Muizziyah (Mamluk milik Mu’izzudin Aybak, Sultan Mamluk kedua), Muzaffar Saifudin Qutuz (1259-1260) menjadi Sultan. Qutuz mampu menyatukan para Mamluk yang terpisah akibat konflik politik sebelumnya (salah satunya Baibars). Bersama – sama, para Mamluk berjaya mengalahkan tentera Mongol dalam Pertempuran Ain Jalut, dan membebaskan daerah-daerah yang dikuasai Mongol di Syam. Kekhalifahan Abbasiyah Baghdad yang dihancurkan Mongol pada tahun 1258, diselamatkan dan Khalifah ditempatkan di Kaherah dalam perlindungan Mamluk.

Setelah pertempuran dengan Mongol berakhir, Qutuz dibunuh oleh para Mamluk Bahri, dan Zahir Ruknudin Baibars menjadi Sultan. Semenjak itu, Mamluk Bahri menjadi menjadi pemerintah dalam Kesultanan Mamluk, hingga kemudian digantikan oleh Dinasti Mamluk Burji pada tahun 1382. Mamluk sempat bersama dengan Turki Uthmaniyah untuk melawan armada Portugis yang menyerang laut Arab, laut Merah, dan perairan India pada tahun 1497-1501.

Berakhirnya Riwayat Mamluk

Pada tahun 1517, Sultan Turki Uthmaniyah, Salim I, menakluk Kaherah, dan mengakhiri sejarah Kesultanan Mamluk Mesir. Mesir kemudian berada di bawah kawalan Turki Uthmaniyah. Para Mamluk kemudian merebak ke seluruh Timur Tengah. Pada tahun 1768, Ali Bey Al – Kabir memdeklarasikan kemerdekaan Mesir dari Turki Uthmaniyah. Askar Mamluk ” dihidupkan ” kembali pada masa ini.

Kemudian di tahun 1798, Maharaja Perancis, Napoleon Bonaparte, datang memimpin ” Armée d’ Orient ” untuk menceroboh Mesir, dan berjaya mengalahkan Mamluk di Pertempuran Piramid. Namun Napoleon kembali ke Perancis selepas kalah di Pertempuran Sungai Nil (1799) oleh armada Kerajaan Inggeris. Selepas Perancis, kemudian Mamluk terus berjuang memperjuangkan kemerdekaannya menghadapi Inggeris dan Turki Uthmaniyah. Di tahun 1806, Mamluk berjaya mengalahkan tentera Uthmaniyah dan memperoleh kemerdekaannya secara penuh di tahun yg sama.

Muhammad Ali, Gabenor Mesir, berasal dari kumpulan pesaing dari Mamluk. Sedangkan Mamluk masih merupakan pemerintah de facto Mesir, jadi jika Ali ingin menguasai Mesir, dia harus menyingkirkan Mamluk. Pada 1 Mac 1811, Ali memerangkap serombongan besar Mamluk dalam sebuah perbarisan dan membunuh kira-kira 600-700 Mamluk. Dalam masa beberapa bulan, 3000 Mamluk dibunuh oleh tentera Ali. Benteng terakhir Mamluk di Dunqulah jatuh di tahun yang sama dan mengakhiri sejarah ” Tentera Legenda Mamluk ”

Tentang Unit Kalvari Mamluk

Majoriti Mamluk berasal dari suku Turki, Cumans, atau Kipchak, dan kemudian Circassian dan Georgian. Kemudian di masa Mesir selepas kemerdekaan dari Turki Uthmaniyah, ahli Mamluk juga direkrut dari suku-suku Afrika. Mereka direkrut dan dilatih dengan kos yang ditanggung oleh seorang Tuan atau Syaikh. Kerana itulah, kadangkal Mamluk lebih setia kepada Tuan atau Syaikhnya daripada kepada Amir, Sultan, atau Khalifah.

Sebagai tentera yang sangat terlatih sebagai tentera berkuda, Mamluk memegang teguh Asas Furusiyyah (Kod Kalvari Pahlawan Muslim). Dari Furusiyyah pula, Mamluk mempelajari 4 asas ilmu pahlawan, iaitu berkuda, memanah, menggunakan tombak, dan menggunakan pedang. Di masa selanjutnya, Mamluk menambah pistol atau musket sebagai senjata mereka. Kesultanan Mamluk juga didakwa merupakan yang pertama kali menggunakan Meriam Tangan (Midfa) pada Pertempuran Ain Jalut (1260) melawan Mongol.

Mamluk menguasai penggunaan hampir semua macam senjata. Ditambah dengan perisai lengkap (Mamluk biasanya dibentuk sebagai tentera berkuda berat), mereka merupakan tentera yang mengerikan. Pasukan Salib menjadi saksi kehebatan mereka. Kuasa Mamluk paling terasa ketika Kempen Tentera Salahuddin Al – Ayyubi melawan tentera Salib (1171-1193), serta di bawah panglima Ruknudin Baibars, yang berjaya mengalahkan tentera Raja Louis IX dari Perancis dalam Pertempuran Al – Mansurah (1250). Dan juga di bawah Panglima Sultan Qutuz dalam Pertempuran Ain Jalut mengalahkan pasukan Kithbuga dari Empayar Mongol (1260).

Mereka adalah Tenetra yang disegani, sekurang-kurangnya sehingga abad ke – 16. Terbukti dengan kekalahan pasukan Mamluk dari pasukan Turki Uthmaniyah di Pertempuran Merj Dabik (1515). Tentera kalvari Mamluk merupakan tentera yang disegani pada masanya, namun mereka jelas bukanlah tandingan bagi meriam Uthmaniyah dan Janissari.

Nama Mamluk tetap dikenali dunia sekali pun mereka sudah tidak ada, Replika Pedang Mamluk (Mameluke Sword) digunakan oleh para laksamana Inggeris dan Amerika sejak abad ke – 19 untuk tujuan untuk istiadat ketenteraan zaman sekarang.


19 Mac – Ulangtahun Permulaan Perang Kemerdekaan Turki

19 Mei (19 Mayıs) ada makna yang khusus di Turki. Ia disambut setiap tahun bagi memperingati permulaan Perang Kemerdekaan Turki (Millî Mücadele – ‘mücadele’ = mujadala) pada tahun 1919.

Dan tahun ini ialah ulang tahun ke-100 peristiwa tersebut, Erdoğan pun ada turun padang menghadiri pelbagai acara peringatan.

Millî Mücadele ini menandakan kelahiran sebuah negara bangsa moden bernama Turki. Sebelum itu, tidak wujud negara bernama ‘Turki’, yang ada hanya empayar bernama Khilafah Uthmaniyyah (diperintah oleh khalifah/sultan berketurunan House of Osman) yang tanah jajahannya meliputi Asia Barat, Afrika Utara dan Balkan.

Menjelang akhir abad ke-19, empayar Uthmaniyyah dah jadi semakin lemah, tak mampu nak lawan imperialis Eropah (khususnya Britain, Perancis dan Rusia) yang menelan jajahan Uthmaniyyah bit by bit. Jadi apabila Perang Dunia Pertama (WW1) meletus antara pakatan Allies (Britain, Perancis, Rusia) dan Central Powers (Jerman, Austria-Hungary, Bulgaria), Uthmaniyyah menyertai pakatan Central Powers dengan harapan dapat mengambil balik apa yang hilang ke tangan Britain dan Rusia yang menganggotai Allies.

Namun ‘gamble’ Uthmaniyyah silap, dan WW1 berakhir pada 11 November 1918 dengan kekalahan Central Powers termasuk Uthmaniyyah. 2 hari kemudian, tentera Allies dengan pantas memasuki Istanbul untuk klaim ‘prize’ mereka yang idamkan selama ini: tempat yang paling strategik di dunia di mana Selat Bosporus dan Dardanelles menghubungkan Laut Hitam dan Laut Mediterranea.

Khalifah ketika itu, Sultan Mehmed VI tak mampu nak buat apa. Mehmed VI hanya bekerjasama dengan Allies untuk menangkap ahli-ahli Committee of Union and Progress (CUP) yang pro-Jerman, membubarkan parlimen, mengikut apa yang Allies minta.

Waktu tu negara-negara Allies sedang berunding Perjanjian Sèvres yang bertujuan untuk mengagih jajahan Uthmaniyyah. Syria dan Lubnan disapu oleh Perancis, Iraq, Jordan dan Palestin diambil oleh Britain. Hijaz merdeka. Bukan saja itu, malah kawasan Anatolia itu pun dibahagi-bahagikan antara Britain, Perancis, Itali dan Greece. Sebagai ganjaran kepada pemberontakan, timur Anatolia juga diberi kepada Armenia yang merupakan bekas subjek Uthmaniyyah.

Mehmed VI berharap, dengan bekerjasama dengan Allies, ‘hukuman’ ke atas Uthmaniyyah akan jadi lebih ringan. Tapi permintaan Allies yang melampau telah mencetuskan sentimen nasionalis Turki, dan gerakan nasionalis diwujudkan oleh orang bernama Mustafa Kemal, bekas ahli CUP dan mirliva (mejar jeneral) tentera Uthmaniyyah.

Mustafa Kemal pada asalnya diarahkan oleh Mehmed VI untuk memantau proses penyahtenteraan di Samsun. Tapi sebaik saja Mustafa Kemal tiba di Samsun pada 19 Mei 1919, Mustafa Kemal memulakan kempen Millî Mücadele untuk mengusir kuasa-kuasa asing yang cuba menakluk Anatolia. Sebuah kerajaan baharu, Büyük Millet Meclisi (Perhimpunan Agung Kebangsaan) ditubuhkan di Ankara untuk mencabar Allies dan Sultan Mehmed VI di Istanbul.

Mustafa Kemal ialah seorang pemimpin tentera yang handal. Selain itu, dia juga mendapatkan bantuan daripada Soviet Union. Mustafa Kemal mengarahkan serangan terhadap Greece yang menduduki Izmir, sebab Greece lebih lemah berbanding Britain, Perancis dan Itali. Dan akhirnya pada September 1922, tentera nasionalis berjaya mengusir Greece dari tanah Anatolia.

Melihat pada perkembangan, negara Allies lain sedar tiada gunanya nak melawan Mustafa Kemal lama-lama, bertambah pula Mustafa Kemal ada bekap Soviet. Maka, sebuah perjanjian baharu (Perjanjian Lausanne) dimeterai antara Allies dan Ankara. Sempadan yang ditentukan oleh perjanjian tersebut membentuk sempadan Turki pada hari ini.

Dan dengan itu, Kesultanan Uthmaniyyah tamat pada November 1922 selepas Sultan Mehmed VI melepaskan takhta dan lari ikut British. Pada 23 Oktober 1923, Mustafa Kemal mengisytiharkan sebuah kerajaan baharu iaitu Republik Turki yang berpusat di Ankara. Sepupu Mehmed VI, Abdülmecid II (Abdul Majid II) menggantikan Mehmed VI sebagai khalifah, tapi tidak mempunyai kuasa politik (kesultanan), hanya berperanan sebagai ketua agama (kekhilafahan).

Salah satu sebab perubahan ini ialah perasaan kecewa rakyat Turki terhadap kelemahan Sultan Mehmed VI dalam mempertahankan kepentingan negara. Bukan saja Istanbul buat kali pertama ditakluk oleh kuasa asing sejak tahun 1453, malah Mehmed VI juga membiarkan kuasa-kuasa asing mengagih-agihkan Anatolia, ‘homeland’ Bangsa Turki seolah-olah potong kek.

Prestij monarki Uthmaniyah terus hilang dalam masa 1919-1923, dan bangsa Turki mengangkat Mustafa Kemal sebagai penyelamat bangsa, dan menggelarkan dia ‘Atatürk’ (Bapa Turki). Dan dengan itu, Atatürk meneruskn langkahnya dengan menamatkan Khilafah Uthmaniyyah secara rasmi pada 3 Mac 1924.

Sehingga hari ini, legasi Mustafa Kemal Atatürk masih tidak dapat dilangkau oleh sesiapa, termasuk Erdoğan sendiri. Sebab Atatürk menyelamatkan Turki daripada penghancuran mutlak di waktu paling genting. Atatürk sendiri menjadikan 19 Mei sebagai tarikh lahir rasmi dia (walaupun dia lahir pada 12 Mac) untuk ‘perpetuate’ kultus dan mitos Kemalisme.

Kadang-kadang bila kita baca balik sejarah itu, akan ada rasa sayang sekali. Katakan kalau waktu tu Mehmed VI sendiri yang memulakan gerakan nasionalis, mungkin keadaan Turki dan Timur Tengah hari ini akan jadi berbeza. Mungkin konflik Arab-Israel, Al-Qaeda dan ISIS tidak akan berlaku, sekiranya jajahan Uthmaniyyah masih utuh.

Tapi itulah sejarah. ‘Fortuna’ tidak menyebelahi Uthmaniyyah, dan Mehmed VI tidak memiliki ‘virtù’ seperti Mehmed II. Disintegrasi politik umat menjadi pasti di bawah putaran roda sejarah. Benda yang sudah berlaku tak dapat ‘undo’, seperti Daenerys yang telah menghancurkan King’s Landing. There’s no turning back.


Naga Dari Sudut Sains

Semua orang sukakan fantasi. Tak kiralah fantasi scifi, fiksyen, imaginasi, alternative reality atau surreal. Sebab tu kita suka tonton filem-filem yang banyak berunsurkan dunia fantasi. Contohnya, kita suka tonton filem superhero The Avengers, Man of Steel, scifi Interstellar, fiksyen Kingsman, dan filem-filem realiti alternatif seperti Suamiku Encik Perfect 10 (urgghh).

Siapa dah tengok filem Hobbit yang terbaru ni? The Desolation of Smaug dan The Battle of Five Armies? Atau filem How To Train Your Dragon 2? Shrek? Game of Thrones? Dah tentu anda akan perasan kewujudan karakter naga didalam filem tu kan? Siapa tak sukakan naga, ye tak?

Naga atau dragon (Greek : drákon – to watch), seperti yang anda tahu, adalah seekor haiwan mistik yang sangat popular dalam kisah-kisah mitos masyarakat dahulu kala. Bila kita sebut pasal naga, apa yang akan kita bayangkan adalah seekor haiwan reptilia besar berbentuk seperti cicak atau ular, bersifat karnivor, bersisik keras, bersayap (atau tidak) dan paling tidak, mampu menghasilkan nafas berapi daripada mulutnya.

Naga di bahagian barat dunia digambarkan sebagai satu entiti pemusnah, yang mana hanya dilambangkan sebagai pembawa bala, kematian, kerosakan dan kemusnahan. Ia seringkali dikaitkan dengan sifat menjaga pelbagai perkara yang bagi kita adalah bernilai, conntohnya puteri sesebuah kerajaan atau kekayaan emas sesebuah empayar.

Tapi ia sekadar satu simbolik heroic bagi mereka yang bakal menentang naga itu. Naga di bahagian Timur pula, terutamanya di kawasan Asia Tenggara diterima sebagai satu simbol kemakmuran, kuasa dan kesuburan. Naga hanya terkenal didalam kisah fiksyen dongeng, mistik, mitos dan cerita rakyat masyarakat dahulu kala. Simbolik naga juga sering dijadikan sebagai satu lambang kemegahan sesebuah kerajaan, empayar atau negara tertentu, sama seperti singa, harimau, ular dan helang.

Tapi, secara saintifik, adakah haiwan sehebat naga itu mampu wujud didalam dunia ini? Kalau naga itu wujud, macam mana ia mampu menyembur api, terbang dengan badan yang terlalu besar dan susah nak dikalahkan? Bagaimana ia berfungsi?

Kita akan selami keberadaan naga melalui dunia sains!

AWAS : Artikel ini adalah satu artikel sains fiksyen, dan akan penuh dengan teori sains yang tidak begitu mendalam.

KEWUJUDAN

Sebenarnya, saya pun tak tahu. Tak siapa tahu berkenaan adakah naga itu wujud ataupun tidak. Ada beberapa pihak yang menafikan kewujudan naga kerana tiada sebarang fosil yang ditemui dari awal kemunculan kisah mistik ini. Tiada sebarang fosil, jejak, penampakan mahupun sebarang kejadian yang berkaitan dengan naga. Malah naga diklasifikasikan sebagai haiwan dongeng fantasi, sekumpulan dengan Big Foot, Loch Ness, dan UFO (alien).

Walaubagaimanapun, tiada bukti tidak bermaksud tidak wujud. Maksud saya, kemungkinan itu ada. Seperti jerung Megalodon, tiada siapa yang mampu buktikan kewujudan dan ketidakwujudan haiwan ini. Saintis mengesahkan bahawa setakat ini, manusia hanya menemui 14% spesies haiwan didunia ini. 86% lagi masih tidak diketahui dan ditemui (National Geographic Society). Tak mustahil naga tergolong dalam 86% spesies tersebut. Dan kita hanya meneroka kurang dari 5% lautan didunia (NOAA USA). 5% itu bukan satu angka yang besar.

Ia tersangatlah kecil. Mungkin ada naga yang menjadikan lautan dalam, dasar laut dalam sebagai habitatnya. Malah, manusia setakat ini baru sahaja mengali kedalaman tanah sehingga 12km sahaja (Kola Superdeep Borehole). Masih jauh lagi jarak yang perlu diteroka oleh manusia untuk sampai ke pusat Bumi. Ada kemungkinan terdapat banyak lagi poket tanah yang boleh dijadikan habitat naga dibawah tapak kaki kita ini.

Masih banyak lagi terra incognita yang wujud didunia ini. Bahkan segi tiga Bermuda pun masih menjadi suatu misteri, tak salah untuk saya katakan mungkin ada naga yang mendiami kawasan itu, selagi mana tiada penerokaan sebenar dibuat.

Peratusan kemungkinan untuk seekor naga itu wujud didunia ini adalah tinggi selagimana tiada sebarang penemuan diutarakan. Kemungkinan itu besar. Atau kemungkinan itu tiada. Tak siapa tahu.

KEBOLEHAN UNTUK TERBANG

Naga, dalam mitos Barat, digambarkan sebagai haiwan yang sangatlah besar, dari ukuran panjang hidung ke ekor dan ukuran lebar sayap ke sayap. Macam mana ia mampu terbang, mengimbangi tubuh badannya, dan memecut diudara?

Untuk memungkinkan seekor haiwan besar untuk terbang ke udara, kita kena faham apa itu BESAR, tapi RINGAN. Mula-mula jom kita fahami sifat gas hidrogen (hydrogen, H2). Hidrogen adalah satu gas tak berwarna, tak berbau, yang sangat mudah terbakar, 14 kali lebih ringan daripada udara (air).

Biohidrogen adalah hidrogen yang mampu dihasilkan secara biologikal, oleh algae dan bakteria. Dalam soal naga ini, saya lebih fokuskan pada bakteria clostridium butyricum yang boleh menghasilkan hidrogen 50% lebih efisien. Dan bakteria ini boleh dijumpai pada beberapa spesies haiwan. Apa akan berlaku kalau kita pamkan gas hidrogen dalam belon?

Ia terbang dan terapung, kan? Sekarang, bayangkan seekor naga mempunyai satu lagi organ lebih, berbentuk seperti paru-paru tetapi digunakan untuk menyimpan gas hidrogen. Ini akan mengurangkan ketumpatan badan dan membuatkannya lebih ringan untuk penerbangan. Dengan daya angkat (lift force) yang cukup daripada sayapnya yang teramat besar, naga mampu menerbangkan dirinya keudara.

Bukan setakat itu sahaja. Tulang-temulang naga juga memainkan peranan dalam penerbangannya. Seperti yang kita tahu, tulang manusia adalah padat, dan sesetengah tulang panjang manusia mempunyai bahagian yang kita panggil sebagai sum-sum tulang (bone marrow). Namun haiwan terbang seperti burung, mempunyai tulang yang kosong (hollow) dibahagian dalamnya. Sesetengah daripada tulang ini dipenuhi udara yang disalurkan daripada paru-paru tulang tersebut.

Tulang seperti ini berfungsi untuk mengurangkan berat badan burung dan meningkatkan penggunaan oksigen secara cepat dan berterusan. Sebab tu burung mampu berhijrah untuk jarak yang jauh tanpa rasa penat. Tapi, kalau tulang burung kosong didalamnya, tidakkah ia akan menjadi rapuh dan mudah patah?

Tidak, kerana didalam tulang ini terdapat struktur-struktur berbentuk seperti tiang yang menyokong bahagian dalaman tulang ini, dipanggil sebagai internal bone struts. Ini bermakna, dengan tulang besar yang dimiliki oleh naga, pastinya ruangan kosong itu lebih luas dan tiangnya lebih padat dan kukuh. Lihat pada gambar ini :

Bercakap soal penerbangan, salah satu faktor yang perlu kita fahami untuk mendapatkan penerbangan yang lancar adalah sistem aerodinamik naga. Seperti jet pejuang, ia mempunyai bentuk rangka yang aerodinamik, yang mana membantunya untuk mengurangkan rintangan dan meningkatkan kelajuan semasa memecut diudara.

Begitu juga dengan jerung, yang mana memerlukan bentuk yang lebih fluid dynamic. Jerung mempunyai sisik yang sangat unik, berbentuk V dan mempunyai tekstur pada sisik yang mana mengurangkan kesan geseran (drag friction) pada kulitnya.

Sisik jerung ini membantu dengan meningkatkan fluid dynamic dan seterusnya memudahkan ia pecut didalam air. Hal ini juga boleh dipraktikkan pada seekor naga.

Dengan bentuk biologikalnya yang kompleks dan unik, sisik yang aerodinamik ditambah dengan tujahan yang kuat dari sayap gagahnya, naga mampu terbang ke udara.

KEBOLEHAN MENGHEMBUS API

Ini adalah salah satu soalan yang paling mengganggu fikiran logik kita bila kita fikirkan tentang naga. Kebolehan untuk menghembus api kearah pihak lawan dan merentungkan segala apa yang ada dihadapannya. Epik sungguh! Untuk kita rungkaikan kebolehan ini, kita kena tahu apa yang membuatkan api itu wujud. Apa faktor yang diperlukan untuk api itu menyala.

Api memerlukan empat perkara untuk memastikan pembakaran berlaku, iaitu haba (heat), bahan bakar (fuel), agen pengoksida (oxidizing agent) dan reaksi rantaian kimia (chemical chain rection). Ini dipanggil sebagai ‘fire triangle / tetrahedron’.

Contoh bagi haba adalah percikan api, geseran dan petikan api, bahan bakar adalah methane atau hydrogen. Dan agen pengoksida adalah oksigen itu sendiri. Semua ini memerlukan reaksi kimia berlaku antara satu sama lain, barulah api dapat dihasilkan. Perkara yang sama juga adalah perlu untuk seekor naga untuk menghasilkan semburan api.

Okay, untuk agen pengoksidaan, tak perlulah saya ceritakan. Kita semua pun dah tahu yang udara persekitaran kita ni terdiri daripada 21% oksigen, kan?

Bagi teori bahan bakar untuk semburan api oleh naga, terdapat beberapa teori. Salah satu yang dikemukakan oleh Henry Gee, pakar paleontologi, adalah penggunaan diethyl ether, satu pelarut organik. Ianya boleh dihasilkan dengan ‘mengeringkan’ ethanol dengan asid sulfurik. “Ia (diethyl ether) sangat sukar untuk dikendalikan tanpa ia terbakar secara spontan.

Sedikit tumpahan mampu menghasilkan sambaran api dengan begitu pantas sekali“, ujar beliau. Beliau menceritakan bagaimana naga mungkin mampu untuk mensintesiskan diethyl ether secara biologikal, iaitu dengan mempunyai satu komuniti mikrob yang terdiri daripada yis dan organisma lain (yang menghasilkan ethanol) dan bakteria (yang menghasilkan asid sulfurik) untuk menghasilkan bahan kumuh diethyl ether.

Dalam kata mudah, naga memerlukan yis yang menghasilkan ethanol dan bakteria yang menghasilkan asid sulfurik untuk mencipta diethyl ether. Api yang dinyalakan menggunakan diethyl ether akan dihasilkan dalam kuantiti yang banyak dan ia tidak mudah dipadamkan dengan air, menunjukkan betapa hebatnya api yang dihasilkan.

Teori kedua adalah penggunaan gas hidrogen dan methane. Tadi kita dah terangkan bagaimana naga menyimpan gas hidrogen dan oksigen melalui paru-paru kedua dan tulang, bukan? Sekarang kita nak ceritakan penghasilan gas hidrogen dan methane dari sistem pencernaan naga.

Naga, dalam kebanyakan kisah dongeng, adalah bersifat omnivor, dan ada kalanya ia dikatakan memakan apa sahaja yang ada, termasuk dinding-dinding batu dan haiwan ternakan. Ini adalah sesuai dengan set gigi omnivor yang terdiri daripada gigi yang tajam (untuk mengoyak daging) dan gigi rata (untuk menghancurkan batu bata dan lain-lain).

Diet yang pelbagai ini memberikan kita satu soalan, mengapa ia memakan batu sedangkan batu bata tidak mempunyai nilai khasiat untuk dirinya. Jadi kita lihat haiwan yang menggunakan batu dalam diet untuk membantu proses pencernaan, iaitu burung. Burung mempunyai dua bahagian (chamber) perut. Bahagian pertama, proventriculus, bertindak untuk menghasilkan asid untuk memecahkan partikel makanan, sama seperti perut manusia.

Tapi disebabkan snek seperti biji dan kekacang yang ada dalam diet burung adalah keras dan susah untuk dicerna, burung perlu menelan batu-batuan kecil. Batu-batuan kecil ini akan berkumpul di bahagian perut kedua, gizzard untuk membantu memecahkan kekacang keras tersebut. Naga mengamalkan diet berbentuk binatang ternakan (dan kadang kala manusia), jadi ia menelan hampir apa saja yang ada didepannya tanpa peduli untuk mengunyah tulang-temulang simangsa.

Tulang ini akan menyukarkan pencernaan berlaku, jadi ia perlu menelan batu-batuan dan mengisarkannya untuk mudah dihadam. Tapi, berlainan dengan burung, sistem ini juga akan membantu dalam proses penyemburan api naga. Jika kita anggap naga mengikuti cara yang sama seperti burung, maka naga akan mempunyai asid dan makanan berlebihan didalam kedua-dua bahagian perutnya selepas pencernaan selesai. Bakteria didalam usus naga akan mencerna baki lebihan makanan ini dan menghasilkan gas usus yang terdiri daripada gas methane dan hidrogen melalui proses fermentasi.

Perkara ini juga berlaku dalam perut manusia, dan gas ini dimenghasilkan sendawa, kembung perut, dan kentut. Tapi tak best la kalau naga keluar kentut berapi kan? So kita teorikan bahawa naga mampu menyimpan gas methane dan hidrogen ini didalam ruangan tertentu, contohnya paru-paru kedua (yang kita bincang tadi) dan mampu menggunakannya bila perlu untuk menghasilkan api. Maka terjadilah bahan api melalui mulutnya, dan bukan kentutnya. Haha.

Dan yang ketiga, haba. Haba diperlukan untuk api menyala, seperti dalam combustion triangle tadi. Macam mana naga nak hasilkan haba? Naga menghasilkan haba melalui percikan api. Jawapannya terletak pada gigi naga yang besar dan keras ini. Apabila naga mengunyah dan mengisarkan batu-batuan tadi, serpihan batu yang tinggi dengan kandungan logam contohnya magnesium akan tertinggal diantara giginya.

Apabila naga menyembur gas methane dan hidrogen (atau diethyl ether) yang disimpan tadi, gas-gas ini akan bercampur dengan oksigen diudara dan dinyalakan dengan geseran logam di giginya. Maka gas-gas ini akan dinyalakan serta merta. Kombinasi percikan dari logam batuan dan penghasilan gas selepas pencernaan ini sangat sempurna bagi naga untuk menyembur api!!

“Tapi, tapi, tapi. Saya tengok cerita How To Train Your Dragon 2 tu, ada naga hembus ais! Camna tu?”

Mudah sahaja! Untuk naga menghasilkan semburan ais, mula-mula ia kena rendahkan suhu sekeliling. Ais akan terhasil dengan suhu yang rendah. Dan jawapannya adalah liquid nitrogen (LN2).

Liquid nitrogen akan berubah menjadi beku apabila ia mencecah suhu -210°C. Inilah yang diperlukan oleh naga untuk membekukan persekitarannya. 78% daripada udara persekitaran kita terdiri daripada gas nitrogen. Untuk mendapatkan nitrogen dalam bentuk cecair (liquid), naga perlu ada sebuah pundi yang mampu menyimpan udara didalamnya.

Pundi ini mampu menapis udara dan hanya menyimpan nitrogen sahaja. Apabila kuantiti nitrogen telah mencukupi didalam pundi ini, pundi ini akan mula menguncup (constrict) untuk meningkatkan tekanan didalam pundi tersebut. Peningkatan tekanan akan menyebabkan partikel nitrogen hilang tenaga untuk bergerak dan mula rapat antara satu sama lain. Dan ini akan mula menyebabkan gas nitrogen berubah menjadi nitrogen cecair LN2.

Namun begitu, apabila tekanan meningkat, suhu juga meningkat. Dan gas nitrogen memerlukan haba untuk mendapatkan tenaga. Suhu ini boleh dikurangkan dengan pengaliran darah yang kerap dan banyak pada kawasan dinding pundi dan berdekatan. Pengaliran darah akan membantu membawa haba keluar daripada pundi, tambahan pula reptilia seperti naga mempunyai darah sejuk.

Tambahan pula, libasan sayap naga dan habitatnya yang beraltitud tinggi mampu mengekalkan suhu badannya pada suhu yang rendah.Proses ini akan berlaku secara berterusan. Gas nitrogen akan menerima tekanan demi tekanan dan penambahan gas nitrogen akan berlaku secara berterusan sehinggalah gas nitrogen bertukar menjadi cecair sepenuhnya.

Akhirnya, LN2 akan dihasilkan dan disalurkan ke bahagian mulut untuk menyembur ais. Jika naga menyemburkan liquid nitrogen dalam bentuk semburan yang bertekanan tinggi (cth semburan paip bomba) dalam kuantiti yang sangat banyak kearah satu sasaran, ia mampu merendahkan suhu sasaran tersebut sehingga keparas yang sesuai untuk ia membeku sepenuhnya.

“Bagaimana dengan elektrik? Ada naga mampu menembak panahan elektrik kearah mangsa.”

Benar, dan kreatif. Naga hanya memerlukan tiga organ utama yang sama seperti belut elektrik untuk menghasilkan caj elektrik. Tiga organ tersebut adalah organ utama, organ Sach’s dan organ Hunter’s. Belut elektrik mampu menjana kira-kira 600V dan secara teorinya mampu membunuh manusia.

Belut elektrik mempunyai berat kira-kira 20kg sahaja. Kita bayangkan naga kita bersaiz kira-kira 500kali ganda, 10,000kg. Dengan saiz organ yang sepadan, naga mampu menjana kira-kira 300,000V. Ia hanya memerlukan sepasang taring atau gading untuk memfokuskan penjanaan elektrik yang bertindak seperti elektrod. Tapi bagaimana naga tersebut mengelak dari dipanah elektrik sendiri?

Untuk menjadikan tubuhnya penebat elektrik, naga perlu melapisi badannya dengan satu bahan organik terbaik sebagai penebat, beeswax. Sama ada ia mampu mengeluarkan beeswax daripada pori kulitnya atau ia menghabiskan masa melapisi dirinya dengan beeswax tersebut. Ini akan menghasilkan satu lapisan yang berkilat pada kulit naga tersebut, yang mana membuatkannya lebih cantik. Ia juga mampu dijadikan sebagai bahan kalis air.

KULIT SEAKAN BESI

Untuk memastikan haiwan gah ini tidak mudah dikalahkan dengan pedang, panah besi dan lain-lain senjata, ia harus mempunyai sisik yang sangat kuat. Dan ciri ini dapat ditemui pada bahan karbon nanotubes bernama carbyne, yang mana ia kuat berbanding diamond dan graphite.

Elemen karbon tersangatlah banyak kuantitinya didalam haiwan organic seperti naga dan lapisan nanotubes ini mempunyai tahap konduktiviti haba yang sangat tinggi, membuatkannya kalis api. Ciri kekuatan dan lapisan kalis api ini membuatkan ia tersangatlah sesuai dengan naga.

Link carbyne : http://www.technologyreview.com/…/new-form-of-carbon-is-st…/

Dari kacamata sains, kewujudan naga itu bukanlah satu ketidakmungkinan. Hanya dengan sistem biologikal yang unik dan penggunaan bahan yang sedia ada memungkinkan kewujudan naga di dunia moden ini.

Cuma kita perlu rajin cari kewujudannya !!

Harap anda terhibur dengan artikel scifi ini !


Tasik Yang Menyumpah Haiwan Menjadi Batu

Pada tahun 2011, jurugambar bernama Nick Brandt menjelajah ke Afrika Timur dan menangkap gambar alam semula jadi untuk membukukan album foto beliau bertajuk ‘Across The Ravaged Land’.

Setibanya Brandt ke Tasik Natron yang terletak di Tanzania, beliau menemui fenomena yang aneh iaitu haiwan-haiwan yang berada di tasik itu tiba-tiba tidak bergerak, seolah-olah menjadi batu. Fenomena ini menjadi sumber ilham beliau untuk menangkap foto dengan konsep alam sedemikian rupa.

Pertama kali Brandt melihat keadaan haiwan seperti burung bangau dan kelawar tersebut, beliau terkejut kerana haiwan yang telah menjadi bangkai ini mengeras seolah-olah menjadi batu. Kemudian beliau mengambil bangkai tersebut dan meletakkan di ranting pokok atau tepi tasik, kemudian menangkap foto seolah-olah haiwan itu hidup.

Apa yang belaku pada haiwan-haiwan tersebut? Adakah mereka juga disumpah menjadi batu seperti kisah Si Tanggang yang menderhaka ibunya?

Tasik Natron adalah tasik yang paling tenang berbanding tasik lain di benua Afrika. Tasik ini terletak di kaki gunung berapi Oi Doinyo Lengai yang bermaksud ‘Gunung Tuhan’. Keunikan tasik ini berbanding tasik lain adalah tasik ini adalah tasik masin yang mempunyai keasinan yang tinggi iaitu 10.5 pH.

Tasik Natron ini cetek saja, sedalam kurang 3 meter dan keluasannya adalah 57 kilometer panjang dan 22 kilometer lebar. Suhu sekitar tasik ini pula 40 darjah Celsius. Banyak haiwan yang menetap di tasik Natron terutamanya burung bangau dan kelawar. Tasik ini juga menjadi kawasan pembiakan spesis burung bangau Afrika atau Lesser Flamingo kerana kaya dengan mikroorganisma bernama cyanobacteria yang menjadi sumber makanan burung flamingo itu.

Berbalik kepada misteri bangkai haiwan menjadi batu, kuncinya adalah bahan kimia semula jadi yang terbentuk dalam tasik tersebut. Tasik Natron tidak bersambung dengan mana-mana aliran keluar sungai selain aliran sungai menuju ke tasik dan hanya bergantung dengan proses penyejatan untuk meneruskan kitaran air tasik ini.

Selepas proses penyejatan berlaku, ia meninggalkan pemendakan sodium karbonat atau Natron, bahan pengawetan mayat yang biasa orang Mesir Kuno guna untuk memumiakan mayat.

Kehadiran bahan kimia ini begitu beracun bagi haiwan yang tidak pernah menjadikan Tasik Natron sebagai tempat singgahan atau habitat mereka. Ditambah dengan suhu tasik yang begitu tinggi yang memudahkan proses ‘memumiakan’ bangkai, burung yang bernasib malang akan terjatuh di tasik itu kemudian bahan kimia dan suhu panas akan bertindak untuk ‘membatukan’ haiwan tersebut.

Haiwan yang tidak berdaya juga akan menjadi ‘batu’ bermula dari sayapnya mengeras menyentuh air tasik Natron. Lama-kelamaan haiwan itu menjadi bangkai yang mengeras, seperti dimumiakan oleh alam sekitar. Inilah fenomena yang terjadi mengapa bangkai burung dan kelawar mengeras seperti batu.

Kini, populasi burung bangau Afrika mengalami ancaman kepupusan kerana kehadiran empangan berkuasa elektrik di Sungai Ewaso Ngiro, sungai yang menjadi sumber air Tasik Natron. Air tasik menjadi semakin cetek, menyukarkan burung bangau ini mencari makanannya. Untuk memulihara tasik ini, kerajaan Tanzania meletakkan tasik ini dalam senarai tempat konservasi bernama ‘List of Ramsar wetlands of international importance’. Tasik Natron juga menjadi kawasan pantauan World Wildlife Fund (WWF) Afrika Timur.

RUJUKAN:

Stromberg, J. (2 October 2013). This Alkaline African Lake Turns Animals into Stone. Smithsonian Magazine.

Lallanilla, M. (2014). Lake That Turns Animals to Stone? Not Quite. Live Science.


Qin: Sejarah Kebangkitan Sebuah Daerah Yang Hina Menjadi Raksasa Penakluk Dataran China

Qinshihuangdi merupakan sosok seorang maharaja China yang paling terkenal di dalam sejarah sebagai salah seorang penguasa yang menyatukan negara-negara kecil menjadi sebuah empayar yang luas setanding empayar Alexander the Great. Selain terkenalnya baginda di dalam lipatan buku sejarah sebagai seorang penguasa kuku besi yang membunuh ramai manusia dalam pengerahan pembinaan Tembok Besar China, baginda juga dikenali melalui makamnya yang didampingi oleh ribuan tugu batu askar Terracota. Sebelum kita memasuki coretan kisah hitam putih catatan hidup Qinshihuangdi, kita akan menelusuri dahulu perjalanan singkat penubuhan awal sebuah daerah yang terpencil di dataran besar China.

• Negeri Qin. Sebuah daerah terpencil, dibangunkan sebuah perkampungan di atas keluasan berekar-ekar padang rumput yang terletak di barat, iaitu di sebuah daerah bernama Qin (sekarang Tianshui di wilayah Gansu).

DAERAH JAJAHAN KE SEBUAH NEGARA.

• Kepulan asap bertebaran di ruang udara istana Haojing, pusat kekuasaan Dinasti Zhou Barat. Bangsa barbar Quanrong menyerang dan menduduki istana Raja You tanpa tentangan dari pihak pasukan Zhou Barat setelah mendapatkan bantuan kewangan, kelengkapan peperangan dari bangsawan Shen dan pemerintah negeri Zheng. Raja You menyalakan signal api kecemasan di salah satu menara istananya, tetapi tidak diendahkan oleh pasukan tenteranya (kerana sebelum serbuan ini terjadi, Raja You selalu memasang signal api palsu sebagai hiburan untuk dirinya sendiri atas permintaan gundik kesayangannya, Baosi).

• Kerana berasa isyarat bantuan kecemasannya tidak diterima oleh pasukan tenteranya, Raja You dan Baosi melarikan diri menggunakan lorong rahsia ke gunung Li namun usaha mereka untuk meneruskan hidup gagal apabila sebahagian tentera Quanrong mengejar lalu membunuh mereka di sana. Bangsawan Shen yang belot kepada Raja You mengemukakan syarat kepada bangsa barbar Quanrong sebelum serbuan itu berlaku iaitu, setelah mereka berjaya menggulingkan Raja You, mereka diwajibkan menarik tentera dari istana Haojing serta-merta.

• Tetapi kerana kejayaan mereka dalam merebut istana ibukota Zhou Barat dengan mudah tanpa tentangan, mereka mengingkari syarat perjanjian yang berlaku di antara sekutu mereka, bangsawan Shen. Bangsa barbar ini mengganas terhadap penduduk kota dengan merampas segala harta-benda istana, memperkosai gundik-gundik Raja You, membunuh penduduk kota dan membakar sebahagian rumah-rumah milik penduduk.

• Kekacauan yang berlaku selama beberapa tempoh yang lama ini di pusat ibukota Zhou Barat membuatkan penguasa (duke) Xiang dari negeri Qin menggerakkan pasukannya menuju ke sana untuk memberhentikan kekejaman bangsa Quanrong. Hubungan diplomatik di antara Dinasti Zhou Barat dan negeri Qin berlaku sebelum pemerintahan Raja You, iaitu Raja Feng menerima anak perempuan penguasa Zhuang dari negeri Qin sebagai salah seorang gundiknya.

Dengan bantuan dari para bangsawan dari Zhou Barat dan dari negeri Qin, maka pasukan bersekutu ini berhasil memukul mundur sepenuhnya bangsa Quanrong keluar dari ibukota Haojing. Anak Raja You iaitu Putera Yijiu ditemui dan diselamatkan oleh penguasa Xiang lalu serta-merta ditabalkan sebagai penerus kekuasaan Dinasti Zhou Barat dengan gelaran Raja Ping of Zhou.

• Ibukota Zhou Barat, Haojing dan istana milik pemerintah hancur sepenuhnya menjadikan pemandangan kota ini seperti kota mati yang pasti mengambil waktu yang lama untuk membangunkannya kembali. Dengan titah Raja Ping, maka pusat pemerintahan Dinasti Zhou Barat dipindahkan ke Luoyi berdekatan dengan sungai Luo. Ibukota baru Dinasti Zhou dinamakan Luoyang secara rasmi dan perubahan peta pemerintahan dinasti ini berubah dari barat ke timur.

Bermulanya zaman pemerintahan Dinasti Zhou Timur.

• Keberanian penguasa Xiang dalam mematahkan serangan bangsa Quanrong dan menyelamatkan nyawa Raja Ping serta dinasti Zhou menyebabkan baginda memutuskan negeri Qin yang sebelum ini hanya menjadi wilayah jajahan Dinasti Zhou, menjadi sebuah daerah feudal setaraf dengan negara-negara lain. Selain itu, Raja Ping juga memberikan sebuah wilayah tanah yang luas di sebelah barat Qishan kepada penguasa Xiang.

• Lahirnya era pemerintahan daerah Qin yang dahulunya adalah sebuah wilayah yang tandus tanpa penghuni, infrastruktur yang lengkap, akses perhubungan perdagangan dan percaturan dunia politik lalu perlahan-lahan berubah menjadi sebuah kuasa besar yang kelak menjadi negara tunggal memerintah tanah besar China!

• Penerus kekuasaan negara Qin diteruskan oleh beberapa orang penguasa seperti penguasa Wen, Xian, Wu, De dan Xian meneruskan usaha Duke Xiang of Qin dalam memperkukuhkan empayar mereka daripada serangan para musuh sehinggalah negara ini memasuki ke zaman pemerintahan penguasa Mu yang mula bijak menyusun strategi dalam pentadbirannya untuk memperluaskan kuasa politik empayar Qin.

MEMBURU PENASIHAT AGUNG NEGARA YU.

655 SM.

• Tahun kelima pemerintahan penguasa Duke Xiang of Qin. Beliau menghantar anaknya, putera Zhi ke negara Jin untuk melamar puteri kepada Duke Xian of Jin. Dalam tahun ini juga, Duke Xian of Jin menakluk negara Yu dan menawan beberapa orang cendekiawan penting negara Yu, salah seorangnya, Bai Lixi. Sebelum ini, Duke Xian memohon dan memaksa Bai Lixi untuk menjadi penasihat negaranya, tetapi segala usahanya gagal kerana Bai Lixi tetap berkeras tidak mahu mengabdikan dirinya kepada negara Jin. Oleh kerana pelbagai desakan tidak diterima oleh Bai Lixi, Duke Xian mengambil kata putus dengan menitahkan Bai Lixi dijadikan pengiring anak perempuannya ke negara Qin. Namun dalam perjalanan ke negara Qin, Bai Lixi melarikan diri menuju ke negara Chu.

• Duke Mu of Qin yang menyedari kehilangan Bai Lixi setelah melihat daftar nama para pengiring menantunya terus menitahkan pasukannya untuk mencari Bai Lixi kerana beliau tahu, Bai Lixi bukannya orang biasa sehinggakan penguasa Xian pernah mendesaknya menjadi penasihat utama untuk negara Jin.

• Bai Lixi yang melarikan diri ke negara Chu berpura-pura menjadi seorang rakyat pelarian dari negara Yu memulakan kerjaya baharunya sebagai seorang pengembala lembu sehinggakan beliau digelar oleh penduduk Chu sebagai ‘Raja Penggembala Lembu’ kerana lembu-lembu gembalanya gemuk dan sihat belaka. Keberhasilan Bai Lixi dalam mengembala lembu-lembunya membuatkan Raja Cheng, pemerintah negara Chu memanggilnya ke istana Nanhai untuk menjadi pengembala khusus kuda milik baginda.

• Penguasa Mu yang mendapat informasi maklumat dari pasukan perisiknya mengenai keberadaan Bai Lixi di negara Chu terus menyusun agenda untuk menarik Bai Lixi keluar dari negara Chu tanpa dicurigai oleh orang ramai, terutama Raja Cheng.

• Penguasa Mu berhasrat ingin menukarkan Bai Lixi dengan pelbagai hadiah sebagai tukaran ke atasnya kepada Raja Cheng, tetapi hasrat penguasa Mu ditolak oleh salah seorang penasihatnya iaitu Gongsun Zhi dengan alasan persembahan hadiah tersebut tidak akan menjadi dan akan menyebabkan Raja Cheng mencurigai helah yang berlaku di dalam pertukaran ini. Gongsun Zhi menasihati penguasa Mu supaya menukarkan Bai Lixi dengan hanya lima lembar kulit kambing biri-biri kepada Raja Cheng. Dengan nilai tukaran yang rendah dan tidak terlalu megah boleh mengurangkan kecurigaan Raja Cheng ke atas hadiah penguasa Mu.

• Pertukaran ini berlangsung tanpa masalah di antara para utusan penguasa Mu dengan Raja Cheng. Dengan membawa surat permohonan kepada Raja Cheng untuk menyerahkan kembali salah seorang pelayannya, Bai Lixi yang melarikan diri dari negara Qin ke negara Chu melalui tukaran lima lembar kulit kambing biri-biri.

Raja Cheng yang tidak mengetahui identiti asal Bai Lixi menerima tukaran ini tanpa sebarang keraguan. Bai Lixi dikurung di dalam sebuah sangkar kayu dalam keadaan tangan dan kakinya dirantai oleh para utusan negara Qin. Bai Lixi yang sudah mengetahui muslihat penguasa Mu hanya berdiam diri sahaja sepanjang perjalanan ke negara Qin.

• Sesampainya Bai Lixi ke negara Qin, penguasa Mu terkejut dengan penampilan usianya yang tua sehingga membuatkan beliau kecewa. Bai Lixi yang berasa direndahkan kemampuannya mengatakan kepada penguasa Mu:

“Tuanku, memang hamba sudah lanjut usia, kalau disuruh berlari mengejar burung sehingga ke langit atau berburu binatang buas, hamba akan menolaknya. Tetapi jika tuanku mengajak hamba berbicara soal seputar masalah negara, hamba sama sekali terus menerimanya”.

Mendengar ucapan Bai Lixi, penguasa Mu menarik kembali kata-kata hinaannya. Beliau bertanya kepada Bai Lixi:

“Bagaimana menjadikan Qin sebagai negara yang kuat?”.

Bai Lixi hanya menjawab dengan ringkas:

“Memanfaatkan segala kemampuan negara Qin dan menunggu saat yang tepat melancarkan serangan ke atas negara yang lain”.

• Salah seorang sahabat Bai Lixi iaitu Jian Shu diundang menjadi menteri dan penasihat negara Qin setelah Bai Lixi mencadangkan nama sahabatnya tersebut kepada penguasa Mu. Apabila Jian Shu tiba di istana, penguasa Mu bertanya soalan yang sama untuk menguji kecekapan pandangan darinya, iaitu:

“Bagaimana cara menguatkan negara Qin?”.

Jian Shu hanya menjawab:

“Negara Qin tidak akan maju dan kuat selagimana penguasanya tidak cekap memimpin dan kurangnya kebijaksanaan. Untuk mewujudkan kedua hal tersebut, peraturan wajiblah tegas, barulah negara lain tidak berani menganggu gugat negara Qin dan bermurah hatilah kepada rakyat jika mahu para rakyat mendukung serta melindungi negara”.

• Penguasa Mu tertarik dengan ucapan dan pandangan Jian Shu lalu serta-merta beliau mengangkatnya sebagai menteri utama berdampingan dengan Bai Lixi. Anak lelaki Jian Shu iaitu Xi Qishu dan Bai Yibing serta anak Bai Lixi iaitu Meng Mingshi dilantik menjadi ketua panglima angkatan tentera negara Qin.

• Setelah perlantikan ini dengan menyeragamkan pentadbiran dalaman, maka penguasa Mu menyusun langkah seterusnya dalam membuka pintu gerbang Qin menyusuri beberapa penaklukan pertama dalam pengembangan negara Qin.

DIHULURKAN PERTOLONGAN, DIBALASNYA PERMUSUHAN.

Negara Jin.

• Kekacauan politik terjadi di istana. Gundik Liji mengambil peluang untuk menyingkirkan segala musuhnya melalui hubungannya dengan Duke Xian of Jin. Gundik Liji menyusun strategi untuk menjatuhkan putera mahkota Jin, Yiwu. Putera Yiwu melarikan diri ke wilayah Liang dan menjadi pelarian di sana selama 14 tahun. Setelah penguasa Xian mangkat dan gundik Liji mengambil peluang untuk mengambil tampuk pemerintahan negara Jin, tetapi hasratnya gagal apabila beliau dibunuh melalui komplot salah seorang menteri negara Jin iaitu Li Ke. Li Ke mengundang kembali putera Yiwu ke istana untuk diangkat menjadi pewaris sah memimpin negara Jin. Bimbang dengan muslihat Li Ke, putera Yiwu memohon bantuan daripada penguasa Mu membantu mengiringi pemergiannya ke negara Jin dengan melalui beberapa perjanjian diantaranya, putera Yiwu berjanji akan memberikan beberapa wilayah negara Jin kepada penguasa Mu. Penguasa Mu mengerahkan sepasukan tentera khusus dipimpin oleh Bai Lixi untuk mengiringi putera Yiwu ke negara Jin. Setelah berjaya menaiki takhta dengan selamatnya, dengan memegang gelaran Duke Hui of Jin.

• Penguasa Hui mengingkari perjanjian yang disepakati antara penguasa Mu. Penguasa Mu tidak mengambil apa-apa tindakan.

Empat tahun kemudian.

• Bencana kelaparan melanda negara Jin. Penguasa Hui meminta bantuan untuk menghantar bekalan makanan ke negaranya. Penguasa Mu yang dikecewakan sebelum ini menyanggupi permintaannya.

Tahun berikutnya, bencana kelaparan melanda pula negara Qin. Penguasa Mu menghantar utusannya menemui penguasa Hui memohon bantuan. Penguasa Hui mengendahkan permohonan penguasa Mu sekaligus mengambil kesempatan ini dengan menghantar pasukam tenteranya menyerang wilayah-wilayah negara Qin.

• Penguasa Mu yang sudah tidak menahan murkanya, menghantar kembali pasukan tenteranya memukul mundur pasukan negara Jin. Pasukan Jin berjaya dikalahkan dalam pertempuran Hanjiao dan penguasa Hui ditangkap hidup-hidup lalu dibawa ke hadapan penguasa Mu.

• Penguasa Mu mahu membunuh penguasa Hui, tetapi isterinya yang juga kakak kepada penguasa Hui memohon belas ihsan daripada suaminya supaya tidak membunuh Hui. Penguasa Mu membatalkan hasratnya lalu membuat perjanjian melalui persekutuan dengan negara Jin. Penguasa Hui dihantar semula pulang ke negara Jin.

Beberapa tahun kemudian.

• Penguasai Hui yang sudah menyesal di atas perbuatannya sebelum ini mengirimkan anaknya, putera Yu ke negara Qin sebagai jaminan kesetiaanya kepada penguasa Mu. Penguasa Mu lalu mengahwinkan anak perempuannya dengan putera Yu.

MENCABUT DURI BERACUN TIMUR DAN BARAT.

Tahun 638 SM.

• Penguasa Hui jatuh sakit dan putera Yu mengambil kesempatan ini untuk melarikan diri dari negara Qin melalui bantuan isterinya.

Putera Yu mengambil alih tampuk pemerintahan Jin dengan gelaran Duke Huai of Jin.

• Penguasa Mu yang berasa maruahnya dihina memaksa puterinya menceraikan suaminya, penguasa Huai dan mengahwinkan pula puterinya itu dengan bapa saudara bekas suaminya, iaitu Chong’er of Jin. Bekas penguasa Jin, Hui berasakan abangnya ini, Chong’er akan menggugat kekuasaanya di Jin, lalu mengambil peluang untuk memanggilnya pulang ke negara Jin untuk dibunuh.

Chong’er bertahan di negara Qin di bawah perlindungan penguasa Mu.

• Penguasa Mu mengatur strategi lain untuk menggulingkan kekuasaan penguasa Huai dengan menghantar sepasukan tentera Qin mengiringi Chong’er ke negara Jin. Penguasa Huai berjaya dibunuh dan Chong’er menaiki takhta sebagai penguasa Jin dengan gelaran Duke Wei of Jin.

• Penguasa Wei menggubal sistem pemerintahannya dengan membahagikan wilayah kekuasaanya yang luas kepada beberapa orang menteri utamanya iaitu:

1. Zhao Zhi.
2. Wei Si.
3. Shi Yang.
4. Zhao Wuxue.
5. Zhi Yao.
6. Han Qi.
7. Luan Shu.
8. Zhong Xingyan.
9. Zhao Yang.

(Sebab pembahagian kuasa inilah punca kepada perpecahan negara besar Jin menjadi negara kecil Zhao, Han dan Wei).

• Penguasa Wei yang berasa terhutang budi dengan bantuan penguasa Mu, mengikat janji setia dengan bersekutu dengan negara Qin melalui beberapa perjanjian.

• Penguasa Wei meninggal dunia dan tempatnya digantikan oleh Duke Xiang of Jin. Penguasa Xiang yang angkuh berani memutuskan hubungan persekutuan dengan negara Qin. Penguasa Xiang membentuk angkatan tentera yang besar mengalahkan pasukan Qin di dalam dua pertempuran iaitu, pertempuran Gunung Yao yang berlaku pada tahun 627 SM dan pertempuran Pengya berlaku pada tahun seterusnya iaitu, 625 SM.

Disebabkan pengkhianatan penguasa Xiang, kemaraan pasukan tentera negara Qin lumpuh seketika untuk menguasai wilayah di timur.

• Penguasa Mu memimpin pasukan tenteranya secara langsung keluar daripada negara Qin untuk menakluk negara Jin. Kapal-kapal perang yang mengangkut tentera Qin dibakar di sungai Kuning setelah mereka mendarat di perbatasan wilayah negara Jin. Penguasa Mu menunjukkan pemandangan ini supaya terwujudnya semangat berjuang tenteranya untuk bermati-matian mempertahankan maruah Qin dan membalas dendam kepada negara Jin.

• Moral pasukan tentera Qin terubat kembali dan hasilnya, beberapa buah kota besar dan wilayah penting negara Jin jatuh ke tangan penguasa Mu. Pasukan tentera Jin tidak berani menghadapi amukan badai pasukan tentera Qin sehingga penaklukan Qin ke atas wilayah Jin menjadi mudah tanpa tentangan.

• Setelah menziarahi bekas medan peperangan pasukan tentera Qin yang gugur di Gunung Yao bertujuan untuk memberikan penghormatan terakhir, penguasa Mu pun memimpin pasukannya beransur pulang ke negara mereka semula untuk menyusun atur strategi semula untuk perluasan kuasa ke barat.

• Di barat negara Qin pada masa ini didiami oleh suku barbar Xirong. Suka ini berpecah-belah mendirikan pelbagai kerajaan masing-masing dan diantara kesemua kerajaan ini hanya ada tiga yang paling terkuat pada masa itu iaitu suku Mianzhu, Yiqu dan Dali. Pekerjaan utama puak barbar pada masa itu hanyalah menjarah wilayah, desa dan kota-kota yang wujud di perbatasan negara Qin. Selain merampas bahan makanan penduduk, mereka juga memperkosa wanita dan menculik kanak-kanak untuk dijadikan hamba.

• Berita tentang kemenangan pasukan negara Qin mengalahkan pasukan negara Jin tersebar meluas di tanah China, sehingga diketahui oleh beberapa pemerintah kerajaan suku barbar Xirong. Raja Mianzhu yang tertarik dengan peribadi kepimpinan penguasa Mu menebus maruah Qin dengan menawan beberapa kota dan wilayah milik negara Jin mendapat perhatiannya sehingga beliau menghantar utusan ke istana penguasa Mu iaitu You Yu. Penguasa Qin yang melihat dengan saksama perilaku utusan Raja Mianzhu, You Yu yang lemah lembut tidak seganas dan sekasar seperti sifat puak barbar yang lain, mengatur muslihatnya untuk mempergunakan You Yu menggulingkan kerajaan Mianzhu.

• Penguasa Mu menghidangkan pelbagai makanan yang enak, menyediakan wanita-wanita yang cantik sebagai pemuas nafsunya sehinggakan You Yu yang khayal dilayan baik oleh penguasa Mu memberikan segala informasi penting tentang keadaan letak geografi di sekitar kerajaan Mianzhu dan kekuatan serta kelemahan pasukan mereka. Selain mempergunakan khidmat You Yu, penguasa Yu ingin menjatuhkan kewibawaan pemerintah mereka secara perlahan-lahan dengan menghantar pelbagai hadiah dan wanita cantik kepada Raja Mianzhu. Akibat dengan belaian manja bersama kesenangan setiap hari yang ditemani dengan tegukan arak dan pelukan para wanita, Raja Mianzhu mula mengabaikan tanggungjawab ke atas kerajaannya. Apabila kerajaan Mianzhu mula jatuh sedikit demi sedikit akibat perilaku sang raja yang mabuk kepayang dengan nikmat hiburan, maka penguasa Mu menghantar You Yu kembali ke kerajaan Mianzhu. Apabila You Yu sampai di sana, beliau terkejut dengan suasana porak peranda negaranya yang diabaikan oleh pentadbiran Raja Mianzhu.

• Nasihat You Yu untuk Raja Mianzhu tidak diendahkan, tambahan pula Raja Mianzhu menempelak You Yu yang sudah lama berada di negara Qin dan menuduh tujuan kedatangan beliau datang ke sini adalah sebagai seorang perisik dari kalangan mereka. You Yu yang sedih dilemparkan dengan tuduhan tersebut pulang dengan amarah ke negara Qin dan akan berjanji akan mengabdikan dirinya pada negara Qin selamanya. Muslihat penguasa Mu yang ingin melihat pertelingkahan di antara penasihat You Yu dan Raja Mianzhu akhirnya membuahkan hasil.

• Setelah menyiapkan strategi serangan berkat kerjasama You Yu untuk menggempur kerajaan Mianzhu, tepat pada tahun ke-37 pemerintahan penguasa Mu, beliau memimpin pasukan Qin menyerbu masuk mengalahkan kerajaan-kerajaan lain dan menggulingkan kerajaan Mianzhu. Raja Mianzhu ditawan dan 20 kota milik puak barbar ini diduduki oleh pasukan negara Qin yang meliputi wilayah di Guanzhong, menuju ke arah selatan sampai ke pergunungan Qinling, ke arah barat sampai ke Didao, ke arah utara sampai Quyanrong dan sayap penaklukan ini berhenti sehingga ke arah timur iaitu ke tepian sungai Kuning.

• Dengan penaklukan sebahagian besar wilayah negara Jin dan kejatuhan kerajaan puak barbar di barat mengalahkan ancaman-ancaman terdekat, maka secara tidak langsung penguasa Mu membuktikan kekuasaannya yang berlangsung selama 39 tahun kekuasaanya berjaya meluaskan jajahan Qin yang daripada hanya sebuah daerah terpencil menjadi sebuah negara yang besar menandingi negara besar dan maju seperti Zhao, Jin, Wei, Chu dan Qi.


Perkataan-Perkataan Asal Bahasa Melayu Yang Dituduh Dipinjam Dari Luar

Bahasa Melayu adalah sebuah bahasa Austronesia yang dituturkan oleh 250 juta orang di seluruh dunia. Bahasa ini dituturkan di Malaysia, Indonesia, Brunei, Singapura, Australia dan Thailand.

Kata Pinjaman merupakan adaptasi perkataan daripada sesuatu bahasa kepada yang lain tanpa ada sebarang terjemahan. Menurut Kamus Dewan Edisi Keempat, “kata pinjaman” telah ditakrifkan sebagai “perkataan yang diambil daripada bahasa asing”.

Tidak dinafikan, Bahasa Melayu sedikit sebanyak telah dipengaruhi oleh bermacam bahasa asing. Malah, kita menganggap perkataan seharian berasal daripada bahasa asing. Walhal, pengkaji bahasa telah mengesahkan sebaliknya.

Persoalannya, perkataan asli Melayu manakah yang kita sering anggap sebagai kata pinjaman? Barangkali artikel ini dapat menjawab sedikit soalan kita. Tumpuan penulis untuk artikel kali ini adalah “loghat” Johor-Riau, asas kepada Bahasa Melayu Piawai.

SURAT

Antara perkataan asli Melayu yang kita anggap sebagai kata pinjaman adalah “Surat (سورت)”. Menurut Kamus Dewan Edisi Keempat, perkataan tersebut telah ditakrifkan sebagai “kertas yang ditulis”, “sesuatu yang tertulis”, “kiriman kertas yang ditulis dan dikirim kepada orang lain”, “sesuatu yang ditulis” serta “tulisan”.

Kita menganggap perkataan tersebut berasal daripada Bahasa Arab, “surah (سورة)”. Perkataan itu warisan Proto-Austronesia (PAN), *surat. Perkataan Melayu tersebut adalah kognat dengan perkataan “sunat”, “sulat”, “serat”, “suratra” dan “suat” masing-masing dalam bahasa Paiwan, Tagalog, Jawa, Malagasy dan Kadazan Dusun.

JALAN

Selain itu, “jalan (جالن)” adalah antara perkataan asli Melayu yang kita anggap sebagai kata pinjaman. Menurut Kamus Pelajar Edisi Kedua, perkataan tersebut telah ditakrifkan sebagai “tempat lalu lintas yang dibina daripada batu, tar, tanah merah dan lain-lain”, “ikhtiar”, “cara”, “akal”, “gerakan” serta “perkembangan sesuatu peristiwa”.

Kita menganggap perkataan tersebut berasal daripada Bahasa Sanskrit, “chalna”. Sebenarnya, perkataan tersebut diwarisi daripada Proto-Austronesia (PAN), *zalan. Perkataan Melayu tersebut adalah kognat dengan perkataan “razan”, “Ialan”, “Ralan”, “Jalai” dan “Ala” masing-masing dalam bahasa Kavalan, Maranao, Murut, Iban dan Hawaii.

TALI

Di samping itu, “tali (تالي)” adalah antara perkataan asli Melayu yang kita anggap sebagai kata pinjaman. Menurut Kamus Dewan Edisi Keempat, perkataan tersebut telah ditakrifkan sebagai “serat yang dipintal panjang-panjang” serta “benda yang halus panjang-panjang untuk mengikat sesuatu”.

Kita menganggap perkataan tersebut berasal daripada Bahasa Tamil, “thaali”. Sebenarnya, perkataan tersebut diwarisi daripada Proto-Austronesia (PAN), *t͡salis. Perkataan Melayu tersebut adalah kognat dengan perkataan “tresi”, “tadi”, “teley”, “taloe” dan “tari” masing-masing dalam bahasa Tsou, Maanyan, Jarai, Aceh dan Maori.

KAKI

Kemudian, “kaki (کاکي)” adalah antara perkataan asli Melayu yang kita anggap sebagai kata pinjaman. Menurut Kamus Dewan Edisi Keempat, perkataan tersebut telah ditakrifkan sebagai “bahagian tubuh yang bermula dari paha ke bawah”, “orang yang suka melakukan sesuatu” serta “orang yang terlalu gemar akan sesuatu”.

Kita menganggap perkataan tersebut berasal daripada Bahasa Hokkien, “khaki”. Sebenarnya, perkataan tersebut diwarisi daripada Proto-Austronesia (PAN), *qaqay. Perkataan Melayu tersebut adalah kognat dengan perkataan “qaqai”, “ai”, “ahe”, “aiva” dan “kaekae” masing-masing dalam bahasa Seediq, Bintuli, Nias, Batu Merah dan Tubetube.

KAPUR

Seterusnya, “kapur (کاڤور)” adalah antara perkataan asli Melayu yang kita anggap sebagai kata pinjaman. Menurut Kamus Pelajar Edisi Kedua, perkataan tersebut telah ditakrifkan sebagai “benda putih yang dibuat daripada kulit kerang yang dibakar” serta “bahan yang digunakan untukmenulis di papan hitam”.

Kita menganggap perkataan tersebut berasal daripada Bahasa Arab, “kafur (کافور)”. Sebenarnya, perkataan tersebut diwarisi daripada Proto-Austronesia (PAN), *qapur. Perkataan Melayu tersebut adalah kognat dengan perkataan “apui”, “aus”, “ahu”, “ahu” dan “yafi” masing-masing dalam bahasa Bunun, Palau, Tetun, Motu dan Buli.

MATA

Akhir sekali, “mata (مات)” adalah antara perkataan asli Melayu yang kita anggap sebagai kata pinjaman. Menurut Kamus Pelajar Edisi Kedua, perkataan tersebut telah ditakrifkan sebagai “alat pancaindera pada muka yang digunakan untuk melihat” serta “markah yang diperoleh dalam sesuatu ujian atau pertandingan”.

Kita menganggap perkataan tersebut berasal daripada Bahasa Sanskrit, “mata”. Sebenarnya, perkataan tersebut diwarisi daripada Proto-Austronesia (PAN), *mat͡sa. Perkataan Melayu tersebut adalah kognat dengan perkataan “moso”, “mata”, “matæ”, “madan” dan “mata” masing-masing dalam bahasa Hoanya, Hiligaynon, Ngaju, Biman dan Tonga.

AKHIR KATA

Kesimpulannya, itu adalah antara perkataan asli Melayu yang dianggap sebagai kata pinjaman daripada bahasa asing. Kognat perkataan seharian dalam Bahasa Melayu boleh ditemui di banyak bahasa serumpun.

Contoh bahasa serumpun adalah Amis, Yami, Hawaii, Malagasy, Samoa, Hawaii, Tagalog dan sebagainya. Malah, pengaruh asing yang terdapat di Malaysia tidak ditemui di pulau Hawaii dan begitu juga sebaliknya. Adat, agama dan kepercayaan adalah contoh pengaruh tersebut.

Apakah perkataan asli Melayu yang kami tertinggal? Berapa kerapkah penggunaan perkataan tersebut dalam kehidupan anda? Harap berikan ulasan anda di dalam ruang ulasan di bawah.

RUJUKAN

Dewan Bahasa dan Pustaka: Kata Pinjaman. Dicapai pada 23hb September 2020 dari https://prpm.dbp.gov.my/Cari1?keyword=kata+pinjaman

How many people speak Indonesian? Dicapai pada 23hb September 2020 dari http://ipll.manoa.hawaii.edu/…/how-many-people-speak…/

Bahasa Melayu. Dicapai pada 23hb September 2020 dari https://www.mustgo.com/worldlanguages/bahasa-melayu-malay/

Omniglot: Malay. Dicapai pada 23hb September 2020 dari https://www.mustgo.com/worldlanguages/bahasa-melayu-malay/

Dewan Bahasa Dan Pustaka. Dicapai pada 23hb September 2020 dari http://prpm.dbp.gov.my/Cari1?keyword=johor+riau&d=175768&

Austronesian Comparative Dictionary: Surat . Dicapai pada 23hb September 2020 dari https://www.trussel2.com/acd/acd-lo_w.htm…

Austronesian Comparative Dictionary: Jalan. Dicapai pada 23hb September 2020 dari https://www.trussel2.com/acd/acd-s_z.htm…

Austronesian Comparative Dictionary: maCay. Dicapai pada 23hb September 2020 dari https://www.trussel2.com/ACD/acd-s_m.htm#8601

Al-Quran Tidak Meminjam Istilah. Dicapai pada 23hb September 2020 dari https://m.facebook.com/story/graphql_permalink/…

Beberapa Perkataan Sanskrit Dalam Bahasa Melayu Yang Digunakan Oleh Orang Biasa Pada Zaman Dahulu. Dicapai pada 23hb September 2020 dari https://m.facebook.com/story/graphql_permalink/…

Senarai Kosa Kata Asli Bahasa Melayu Yang Sering Disalah Anggap Berasal Daripada Bahasa Sanskrit, Tamil dan Cina. Dicapai pada 23hb September 2020 dari https://m.facebook.com/groups/531708060493604?view=permalink&id=934756280188778&ref=content_filter

Austronesian Comparative Dictionary: Rope. Dicapai pada 23hb September 2020 dari https://www.trussel2.com/acd/acd-s_c2.htm…

Austronesian Comparative Dictionary: Qaqay. Dicapai pada 23hb September 2020 dari https://www.trussel2.com/acd/acd-s_q.htm#27628

Austronesian Comparative Dictionary: Qapur. Dicapai pada 23hb September 2020 dari https://www.trussel2.com/ACD/acd-s_q.htm#4267


Bangsa Tatar: Bangsa Dari “Neraka”

Pada hari ini, Tatar dilihat sebagai sebuah nama kolektif yang digunakan untuk merujuk kumpulan-kumpulan masyarakat penutur bahasa Turki yang hidup di Russia dan beberapa buah negara bekas Soviet.

Walau bagaimanapun dalam konteks sejarah, istilah Tatar membawa bermacam-macam  maksud lain. Misalnya, orang China memanggil kesemua jiran utara mereka sebagai ‘Ta-Ta’ atau ‘Da-Da’, manakala pada kurun ke-14 Masehi pula, orang Barat memakai istilah sama untuk merujuk warga Empayar Monggol dan khanate-khanate yang menyusulinya.

LATAR BELAKANG TATAR

Istilah Tatar pertama kali muncul sekitar awal kurun ke-5 Masehi dalam kalangan penutur bahasa Turki di timur laut Monggolia, tepatnya di daerah Tasik Baikal. Dalam bahasa China, ‘Ta-Ta’ membawa maksud ‘kotor’ ataupun ‘gasar’.

Sejak sekian lama, warga Tatar berinteraksi dengan masyarakat China dan hubungan mereka dengan Barat pula hanya dijalinkan pada beberapa tempoh kemudian. Pada awal kurun ke-13, Genghis Khan menyatukan suku-suku nomad di steppe Monggolia dan keluar menaklvki dunia.

Salah seorang cucunya, iaitu Batu Khan, kemudian mengetuai s3r4ngan ke atas Eropah Timur. Di bawah kepimpinan Batu, Golden Horde membantai Russia hingga ke Hungary dan Jerman pada tahun 1231.

Istilah Tatar kemudian ditukar oleh orang Eropah menjadi Tartar, yang membawa maksud ‘Orang dari Neraka’, di mana asal-usul perkataan itu mungkin diambil daripada Tartarus, neraka dalam mitologi Yunani.

PENTADBIRAN TATAR

Walaupun digelari sedemikian, warga Tatar bukanlah bangsa gasar yang tidak bertamadun.  Mereka mempunyai sistem pentadbiran yang mapan yang membolehkan mereka menguruskan jajahan takluk dengan efektif.

Wilayah-wilayah naungan mereka dibahagikan kepada beberapa buah daerah dan pentadbiran tempatan dibentuk bagi memastikan kesetiaan masyarakat tempatan.

Walaupun masyarakat Tatar sinonim dengan amalan perdukunan, mereka juga mempamerkan toleransi dalam beragama. Hal ini dapat dilihat menerusi dasar mereka yang membenarkan paderi-paderi Kristian bertapak di Sarai, ibu kota Golden Horde pada tahun 1261, dan pengecualian cukai buat rahib-rahib Kievan Rus.

Berikutan latar belakang mereka yang mengamalkan gaya hidup nomad, aktiviti penternakan merupakan sumber ekonomi penting buat masyarakat Tatar. Mereka juga mengamalkan pertanian campur.

EKONOMI TATAR

Sehingga kini, kedua-dua aktiviti tersebut terus menjadi dasar utama ekonomi mereka. Di samping itu, warga Tatar juga menceburi bidang pembuatan seperti barangan seramik, pertukangan kayu, dan penempaan logam.

Mereka turut giat menjalankan aktiviti perdagangan, di mana rakan-rakan dagang utama mereka kebanyakannya adalah koloni-koloni Itali di sepanjang pantai Laut Hitam dan Mesir.

KHANATE GOLDEN HORDE

Menjelang kurun ke-14 Masehi, Golden Horde mula mengalami kemunduran dan satu abad kemudian, ia berpecah menjadi empat buah khanate – iaitu Khanate Khazan, Khanate Astrakhan, Khanate Sibir, dan Khanate Crimea. Pada kurun ke-16, Kazan, Astrakhan, dan Sibir dikvasai oleh Russia. Sementara itu, Khanate Crimea pula menjadi wilayah naungan Empayar Uthmaniyah sebelum diserap oleh Russia pada tahun 1783.

Walau setelah diserap menjadi sebahagian daripada Empayar Russia, Tatar masih mengekalkan tradisi dan hal ini dapat dilihat sehingga ke hari ini khususnya dalam pemegangan mereka terhadap agama Islam.

BUDAYA TATAR

Di Tatarstan sebagai contoh, warga Tatar-Muslim hidup secara harmoni dengan masyarakat Russia. Dahulu, kawasan tersebut merupakan kampung halaman masyarakat Volga-Bulgar yang ditakluk oleh Golden Horde.

Ketika khanate tersebut berpecah, Tatarstan menjadi sebahagian daripada Khanate Kazan dan kebanyakan warga tempatannya pun memeluk Islam. Oleh kerana itu, kita dapat melihat rumah ibadah Kristian dan Muslim berdiri dengan megah di Kazan atau ibu kota Tatarstan.

Pada hari ini, dianggarkan terdapat seramai 6.6 juta orang Tatar di Russia sekaligus ia membentuk etnik ketiga terbesar di negara itu. Tatar juga mempunyai pengaruh yang signifikan di negara-negara Asia Tengah seperti Kazakhstan, Tajikistan, dan Turkmenistan. Begitu juga di Amerika Utara, Jerman, dan Turki yang turut menerima pengaruh penebaran mereka.

RUJUKAN:

Wu Mingren. (6 Oktober 2018). The Tatars: The Golden Horde, People from Hell, or Something Else? Ancient Origins.
https://www.ancient-origins.net/history-famous-people/tatars-0010804


Gajah Dalam Mitos Kepercayaan Agama Lain

Salah satu gajah yang terkenal dalam
unsur keagamaan ialah Dewa Hindu Ghanesh, yang digambarkan sebagai manusia
dengan kepala gajah. Kisah Hindu menggambarkan, Ganesh dicipta oleh Dei Parvati
yang mahukan anak yang setia.

Suami Parvati, iaitu Dewa Shiva yang
pulang dari pengembaraan terkejut melihat seorang budak lelaki berdiri
berdekatan rumahnya, lalu dia mencabut pedangnya dan memenggal kepalanya.
Semasa kekecohan itu, Parvati berlari keluar dari bilik mandinya dan mengamuk
kerana kerana Shiva telah membunuh anak mereka.

Shiva kemudian memerintahkan tenteranya
supaya membawa pulang kepala makhluk pertama yang mereka jumpa, dan kebetulan,
makhluk pertama yang mereka temui ialah gajah. Shiva melekatkan kepala gajah
itu ke badan Ghanesh dan menghembuskan nyawa ke dalamnya. Dari itu, Ghanesh
mendapat kepala baharu dan dia dilantik menjadi pemimpin Bhutaganas.

Buddha dikatakan telah menjelma sebagai
gajah putih beberapa kali. Dia pernah hidup sebagai Chaddanta, seekor gajah
putih dengan wajah dan kaki merah dan memiliki enam gading. Dia tinggal di
sebuah gua emas dengan dua isteri, Mahasubhadda dan Chullasubhadda.

Menurut satu versi cerita Buddha,
Chaddanta memberikan perhatian yang lebih kepada isteri keduanya sehingga
Chullasubhadda berasa cemburu dan meninggalkan Chaddanta. Malah bersumpah untuk
menghapuskan Raja Gajah itu di masa akan datang. Chullasubhadda akhirnya mati
dan dibangkitkan semula menjadi perempuan yang cantik dan berkahwin dengan
seorang raja.

Suatu hari, permaisuri memberitahu raja
bahawa dia bermimpi tentang gajah putih dengan enam gading dan sanggup mati
sekiranya tidak memiliki gading itu. Raja mengumpulkan para pemburu di dalam
kerajaannya untuk memburu gajah enam gading untuk memenuhi keinginan
permaisuri.

Salah seorang pemburu mengikut arah
yang ditunjukkan permaisuri dan menyamar sebagai seorang sami. Melihat sami
itu, Chaddanta memberikan penghormatan kepadanya sehingga terjatuh ke perangkap
musuh. Pemburu itu menceritakan segalanya kepada Chaddanta dan gajah itu
mencabut gadingnya sendiri lalu diserahkan kepada pemburu dan mati.

Mitos Kenya ini menceritakan tentang
bagaimana manusia menghancurkan keharmonian dalam kehidupan. Gajah, manusia dan
petir tinggal di bumi, tetapi tidak serasi bersama kerana perbezaan besar di
antara mereka. Petir menjadi takut kepada manusia dan meninggalkan bumi untuk
tinggal di langit. Manakala gajah pula kekal berada di bumi kerana beranggapan
manusia itu makhluk yang kecil dan tak mungkin membahayakannya.

Apabila manusia bertembung dengan
gajah, dia menembak binatang itu dengan panah beracun. Ketika gajah hampir
mati, ia meratap ke langit dan merayu kepada Petir supaya menyelamatkannya
namun Petir enggan. Apabila gajah mati, manusia terus mencipta anak panah yang
lebih beracun dan membunuh lebih banyak makhluk hidup dan menjadi tuan kepada
alam semulajadi ini.

Mitos Kamba di Kenya menceritakan pula
tentang asal usul gajah. Seorang lelaki miskin mendengar kisah tentang Ivonya-Ngia,
lelaki yang sangat pemurah terhadap orang miskin. Dia membuat keputusan untuk
mencari Ivonya-Ngia dalam perjalanan yang sungguh panjang.

Setibanya di rumah agam yang besar di
tengah padang rumput hijau yang luas, dia melihat lembu dan kambing yang tidak
terkira banyaknya. Ivonya-Ngia menerima kedatangan orang miskin itu dengan baik
dan memerintahkan anak buahnya supaya memberikan seratus ekor biri-biri dan
seratus ekor lembu kepada lelaki miskin itu, tetapi lelaki miskin itu menolak,
sebaliknya meminta rahsia bagaimana hendak menjadi kaya.

Ivonya-Ngia memberikan sebotol salap
dan memintanya supaya menyapu benda itu pada bahagian atas gigi isterinya, dan
tunggu sehingga tumbuh baharulah dijual. Lelaki miskin itu mengikut saja arahan
Ivonya-Ngia dan menyakinkan isterinya bahawa mereka akan menjadi kaya.

Akan tetapi, gigi isterinya tumbuh
menjadi gading dan tubuhnya bertambah besar dan dia lari ke dalam hutan. Di
situ, dia melahirkan anak-anak gajah dan mereka percaya, itulah sebabnya
mengapa gajah mempunyai kepintaran seperti manusia.

Di Afrika Selatan, terdapat seorang
gadis yang sangat tinggi dan gemuk sehingga tiada seorang lelaki yang mahu
menjadikannya sebagai isteri kerana dia dituduh sebagai ahli sihir. Dia diusir
dari kampungnya dan mengembara ke gurun seorang diri.

Di sana, dia berjumpa seekor gajah yang
bercakap dengan baik kepadanya dalam bahasa Zulu dan tinggal bersama dengan
gajah itu. Gadis itu melahirkan empat orang anak lelaki yang sangat tinggi dan
kuat, yang dikatakan sebagai nenek moyang ketua-ketua puak Indhlovu.

RUJUKAN:


Bayi Manusia 41,000 Tahun Dahulu Yang Mengejutkan Saintis

Para sarjana masih sedang berbincang tentang asal-usul manusia. Hasil daripada perbincangan mereka, banyak ilmu baru diketahui tentang manusia prasejarah. Jika dulu, manusia prasejarah digambarkan seperti beruk.

Hari ini gambaran ini sudah tidak popular, disebabkan penemuan-penemuan baru. Manusia prasejarah terbukti mengamalkan cara hidup bersebab, makanan dimasak dan perdagangan jarak jauh.

Prasejarah merangkumi suatu zaman antara 5,000 hingga 315,000 tahun lalu. Untuk memahami kriteria prasejarah, 5,000 tahun lalu ialah kebangkitan sejarah bertulis dan 315,000 pula ialah zaman kedatangan manusia moden (homo sapiens).

Setiap masa saintis mendapat ilmu baru yang menambahkan pengetahuan.

Contohnya 12,000 tahun dahulu ialah zaman apabila kambing dijinakkan. Gua Xianren di China pula menyimpan tembikar tanah liat 20,000 tahun dulu.

Tapak Bhimbetka di India mempunyai lukisan berseni pada permukaan batu, yang berusia 30,000 tahun (UNESCO, n.d.).

Saintis siap tahu yang manusia sudah mempunyai pakaian sejak 170,000 tahun dulu lagi (Torrent, 2011).

Senang kata, manusia prasejarah memang pintar dan majmuk. Dan mereka turut mengamalkan sesuatu yang berterusan sehingga hari ini. Sama seperti keturunan setiap zaman, manusia prasejarah tidak hidup selamanya.

Tiba satu masa, mereka balik ke kampung asal sementara jasad menumpang di negeri cacing. Tabiat menanam jasad tanpa roh telah menjadi suatu kebiasaan, seolah-olah ia tiada permulaan pula.

Saintis walau bagaimanapun mendapati bahawa tabiat ini dimulakan jauh sebelum zaman agama-agama moden lagi.

Rahsia ini sudah lama terbongkar. Dari dulu lagi saintis menumpahkan keringat untuk mengeluarkan rangka-rangka manusia prasejarah untuk dikaji.

Antara tahun 1970 hingga 1973 contohnya, enam rangka manusia homo neanderthalensis ditemui saintis.

Salah satu daripadanya men1ngg4l dunia pada umur dua tahun. Semua rangka ini (termasuk rangka bayi) dikeluarkan secara profesional, yakni dibuat begitu rapi dan tidak terjejas keadannya.

Kerana saintis menggunakan teknik arkeologi paling canggih (ketika itu), yang tidak diamalkan di tapak-tapak lain.

Jadi rangka ini berada dalam keadaan baik untuk diteliti. Setelah sekian lama, saintis mencatatkan apa yang ditemui.

Tetapi mereka terlepas pandang satu perkara. Semasa rangka dikeluarkan, saintis terdahulu tidak sedar sesuatu: 47 buah tulang (yang mereka sendiri temui) sebenarnya merupakan tulang daripada rangka yang sama (CNRS, 2020).

Bermakna bayi Neanderthal ini m4t1 dulu… dan 47 tulangnya dikeluarkan (tanpa saintis tahu yang semuanya daripada bayi ini).

Maka saintis-saintis terkini daripada Perancis dan Sepanyol terpaksa kembali ke tapak penemuan di La Ferrassie, Perancis. Antoine Balzeau dan Asier Gómez-Olivencia memimpin sepasukan pakar arkeologi meneliti semula tempat perkvbvran Neanderthal tersebut.

Mereka sudah mengetahui tentang protein, tarikh (carbon dating) dan genetik tulang tersebut. Sekarang mereka hanya perlu meneliti kawasan sahaja. Mereka mengetahui sesuatu yang baru walaupun tidak menemui apa-apa.

Bayi Neanderthal tersebut sebenarnya telah ditanam tanah berbatu dengan kaki menghadap barat. Kepala mulusnya yang ke arah timur sedikit tinggi daripada pinggul. Dan tulang-tulangnya pula terbukti tidak berselerak langsung.

Ini bermakna bayi tersebut tidak tert1mbvs. Sebaliknya, dia dik3bvmikan dengan cepat (masa peng3bvmian dan kem4t1an tidak jauh). Jasadnya tidak disentuh binatang buas (tiada kesan g1g1tan pada tulang).

Maka penemuan ini menambahkan lagi ilmu pengetahuan sains tentang manusia prasejarah. Bayi ini sudah lama m4t1.

Tetapi jasadnya membuktikan satu perkara yang jelas: 41,000 tahun yang lalu, manusia sudah dik3bvmikan. Persoalannya, kenapa bayi ini m4t1?

RUJUKAN:

CNRS. (2020, Disember 9). New evidence: Neanderthals (ditapiskan) their (ditapiskan).

Torrent, D. (2011, Januari 7). Lice DNA shows humans first wore clothes 170,000 years ago. University of Florida.

UNESCO. (n.d.). Rock Shelters of Bhimbetka.